Sklaserezh porzh pesketa an Oriant | Becedia\nSklaserezh porzh pesketa an Oriant\nAozer : Soazig Le Hénanff / Genver 2022\nAbaoe miz Eost 2020 ez eo deuet sklaserezh ar porzh pesketa d’he c’hant vloaz. E-barzh ur steuñv broadel gall ledan e oa ar « fritur skorn »-se da vout : sevel ur chadennad a yenijenn etre Sant-Pêr-ha-Mikelon hag an debrerien pesked e Frañs – pesked tapet e-tal aodoù an Douar-Nevez – en ur dremen dre An Oriant. Daoust ma voe ar chadennad-se ur c’hwitadenn a-benn ar fin, ne voe ket disteraet evit kelo-se ar youl hag ar mennad kentañ a oa gant ar Stad c’hall. Setu ma voe digoret ar sklaserezh war an ton bras d’an 29 a viz Eost 1920, un deiz merket gantañ pazennoù kentañ un avantur vras a industriezh e porzh An Oriant. E miz C’hwevrer 1922 e voe lakaet ar savadur industriel-se e servij, an hini kentañ e Frañs o produiñ yenijenn, evel ur c’hannad eus ganedigezh ar porzh kentañ a besketaerezh industriel.\n« Amañ eo, e bae Keroman, e savfen ar porzh, ha war ar garreg e beg La Perrière e savfen ar Sklaserezh ». Kerkent ha 1904, an ijinour Henry Verrière (1876-1965) a ijine, just a-walc’h, penaos e vefe stummet en amzer da zont « kêr ar pesked » e Keroman – a voe kaset da benn 14 vloaz war-lerc’h.\nE miz Mae 1919 emeur krog da sevel ar sklaserezh e Keroman. Pevar zra zo afer da gaout er batis-se, savet gant ar gompagnunezh Sulzer : ober skorn, mirout ar skorn-se, e skignañ, ha skornañ pesked. Splann eo ar pevar implij-se pa seller ouzh talioù ar savadur. Er mogerioù war e dro ez eus nebeut-tre a doulloù, ha bihan anezho, evit dalc’her ar yenijenn e-barzh. Faoutoù int, tra ken, evel tarzhelloù e mogerioù an tri estaj kentañ, an estajoù evit mirout ar skorn hag evit ar skornañ. En estaj uhelañ eo e veze produet ar skorn. Hennezh a zeu un tamm sklêrijenn ennañ dre doulloù n’eus ket enno muioc’h eget 3m2 moarvat. Gant peder fignerez diavaez e c’helled pignat aesoc’h d’an estajoù, hag an dorioù e rez-an-douar a zigore war yenerezioù feurmet d’ar besketaerien. Sko er savadur emañ sal ar mekanikoù hag hec’h adsalioù. Nag evit an tal eus ar batis a zo dirak ar borzhlenn ha koc’hu ar pesked, eno eo e veze dasparzhet ar skorn.\nSavet eo bet ar batis war un diaz bolzoù betoñs ha pileroù greunit-pastur pozet war ar roc’h. Diwar an diazezoù-se ez eo bet savet, war bemp live, ar mogerioù mein mañsonet hag induet gant simant. Betoñs houarnet eo a zo bet implijet evit ar framm diabarzh, tra ma ’z eus bet implijet brikez maen-simant difuet gant panelloù lij evit speurenniñ ar salioù mentet evit stokiñ 1 500 tonenn skorn ha 2 000 tonenn pesked. An to kentañ, graet gant shed goloet gant teol, a zo bet cheñchet e 1955.\nDa vat o teraouiñ e oa ar vicher skornañ da neuze c’hoazh. Sistem an Danad Ottesen, amprouet e 1912, an hini eo a oa bet dibabet. « E-barzh melloù beolioù graet evit an dour-hili e vez leuniet steudadoù moulloù gant dour dous, ha neuze e vez skornet an dour-se da - 10°C e-pad un daouzek eurvezh bennak. Gant ur pont ruilh e vez savet ar steudadoù moulladoù skorn hag e vezont divoullet war un daol. E-giz-se en em gaver gant torzhoù skorn a 25 kg a ziskenn d’al liveoù dindan gant un toboggan, pe evit bout stoket, pe evit bout pilet gant braeerezed. Kaset e vez ar skorn pilet war tapisoù-ruilh betek ar bigi, peotramant gant bagonioùigoù betek ar c’hoc’huioù-pesked ha magazennoù ar vareourien ».\nBemdez e vez divoullet 120 tonenn a dorzhioù skorn, ha dindan un eurvezh e vez skornet 1,8 tonenn a besked. Treiñ a ra ar « fritur-skorn » e 3/8, a-wezhioù seizh devezh ar sizhun. Labourat a ra an dud, betek 70 anezho, e-kreiz ar yenijenn sklas etre -10° ha -20° C. Da 450 tonenn bemdez e sav ar produerezh e 1970 zoken, e stumm barrennoù pe e stumm pailhour skorn abaoe 1965. Lakaet ez eus bet un echu d’ar produiñ torzhioù skorn e 1991, d’ar pailhour skorn e 2005, ar bloaz ma voe serret ar sklaserezh hag a oa tonket dezhi bout distrujet da neuze.\nAr savadur gris-se, uhel ha bras, n’eo ket ken gwenn-kann ha ma oa pa oa bet savet, na ken nobl da welet kennebeut, gant neuz « art déco » ar saverezh industriel anezhañ. Tra ma ya ar sklaserezh war fallaat en estajoù, e chom c’hoazh enni roudoù eus an obererezh industriel a zo bet amañ gwechall, da skouer el lec’hioù ma veze produet ar skorn, p’emañ ar mekanikoù eno c’hoazh. Ar sklaserezh-se n’eus den ebet a gement a chomfe diseblant outi. Lod zo bamet ganti, ha bec’h d’ar Street Art war he gorre. Evit ar re all ez eus daou zoare enebet da welet an traoù : evit darn e ranker mirout anezhi en abeg da galite ar saverezh a zo enni, d’he c’hozhentez, d’ar pouez istorel a zo dezhi en ur mod ; evit darn all avat emañ ar sklaserezh da vezañ distrujet evit mad an diorroadur ekonomikel er porzh.\nAbaoe pemzek vloaz emañ dazont ar sklaserezh en entremar, met kenkoulz all e vo savetaet bremañ pa ’z eo kresket e-mesk an dud ar preder gant an endro hag gant ar badusted. « Evit an nep a oar sellet outo, ar savadurioù-se zo perzhioù boutin etrezo ha divoutin a-hend-all : kreñv-tre int, tonennoù ha tonennoù a c’heller lakaat war o gorre, posubl eo ober kazi pep tra enno » eme an arkitektour Philippe Prost diwar-benn savadurioù an industriezh ha re an arme. Bremañ p’emañ erru kant vloaz ar sklaserezh, ha ma teskfemp-ni sellet outi…!?\nSlipway – Glacière, Art et Histoire, Livret de l’exposition du même nom, Lorient, Édition Ville de Lorient, 2003.\nLe Bouëdec Gérard et Le Brigand Dominique, Lorient Keroman, du port de la pêche à la cité du poisson, Rennes, Marines Éditions, 2015.\nLe dossier documentaire sur la glacière de Keroman sur le site internet du service régional de l’Inventaire.\nAUTEUR : Soazig Le Hénanff\nSoazig An Henanff a zo hanterourez war an istor hag ar glad ha kuzulierez e-keñver diorren sevenadurel ha gladel. Labourat a ra war istor-mor ha milourel bro an Oriant abaoe 20 vloaz. Karget a gentelioù eo e Skol-veur Su Breizh, An Oriant evit ar Masterioù « Politiques patrimoniales, développement culturel et territoire » hag « Aménagement et urbanisme des territoires littoraux ».\nSaint-Malo - Grand Arrivage de Glace de Norvège à la Glacière de la Maison GIARD\nChargement de glace à la glacière\nPort de Kéroman


Christlich-Soziale Union in Bayern - Wikipedia\nUnvaniezh kristen-sokial Bavaria (CSU – Christlich-Soziale Union in Bayern) a zo ur strollad politikel alaman eus an tu-dehou, hag a gaver e Bavaria nemetken. Krouet eo bet d'an 8 a viz Genver 1946, hag e miz Kerzu 2008 e oa 162 533 ezel ennañ. En Alamagn a-bezh e kenlabour gant CDU dindan an anv CDU/CSU. Horst Seehofer eo a zo e penn CSU. Franz Josef Strauß (1915–1988) a vez gwelet peurliesañ evel kealoniour hag atizer CSU. Sez CSU a zo e Franz-Josef-Strauß-Haus, Nymphenburger Str. 64 e München.\nFranz-Josef Strauß e miz Gwengolo 1976\n3 Liamm diavez\nUr wech nemetken e voe kinniget danvez-dileuridi e diavaez Bavaria gant CSU : e Sarrland e 1957 eo e c'hoarvezas. Ur wech dilennet e voent degemeret e CDU. Abaoe m'eo bet krouet CSU ez eo bet e penn Land Bavaria, ha peurliesañ ne vez ket ezhomm da sevel gouarnamantoù kenunaniezh. Kement-se a zo rouez-trev e buhez politikel Alamagn. N'eus nemet SPD a zo deuet a-benn da chom e penn an traoù e land Bremen abaoe 1945.\nCSU a gollas koulskoude ar muianiver dreistel (tapet e 1962) e miz Gwengolo 2008, pa dapas kaout 43,6% eus ar mouezhioù, da lavaret eo 16 dregant nebeutoc'h evit da vare an dilennadeg kent. Prezidant ar strollad a roas e zilez neuze, ha Horst Seehofer a gemeras e blas. CSU a rankas neuze aozañ ur gouarnamant asambles gant izili FDP. An div gêr vrasañ a gaver e Bavaria (München ha Nürnberg) a zo renet gant maered SPD. Da-geñver dilennadegoù ar Bundestag e tapas kaout CSU 7,4 % eus ar mouezhioù ha 46 dileuriad, ha 6,5% da-geñver dilennadegoù miz Gwengolo 2009.\n1946–1949 : Josef Müller\n1949–1955 : Hans Ehard\n1955–1961 : Hanns Seidel\n1961–1988 : Franz Josef Strauß\n1988–1999 : Theodor Waigel\n1999-2007 : Edmund Stoiber\n2007-2008 : Erwin Huber\nabaoe ar 25 a viz Here 2008 : Horst Seehofer\n↑ http://www.lemonde.fr/europe/article/2008/09/29/allemagne-le-mauvais-score-de-la-droite-bavaroise-handicape-angela-merkel_1100769_3214.html, Le Monde,30 a viz Gwengolo 2008\nAdtapet diwar « https://br.wikipedia.org/w/index.php?title=Christlich-Soziale_Union_in_Bayern&oldid=1870379 »\nDernière modification le 9 Ebr 2020, à 21:40\nKemmoù diwezhañ degaset d'ar bajenn-mañ d'an 9 Ebr 2020, da 21:40.


Sketla Segobrani vol1/Rann 24 - Wikimammenn\nSketla Segobrani vol1/Rann 24\nPrud’homme, 1923 (Kenta Kevrenn, p. 125-131)\n◄ Ermaeziadenn strollad ar Marc’h hag aloubadenn Baltia gant Momoros. Argadenn ouz enez-Vreiz Ermaeziadeg bagad ar C’haran ha kemeridigez gant Nemetos eus ar rann-dir etre an Albis hag ar Visuria. Eur geriennou bennak diwar-benn bro an Teir-Stêr hag ar poblou anezi. Argadenni en enez-Vreiz ha dismantra Londinion. Argadenni en Iwerzon Ermaeziadeg bagad ar Vran ha dalc’hidigez glannad an Albis gant Drutos ►\nErmaeziadeg bagad ar C’haran ha kemeridigez gant Nemetos eus ar rann-dir etre an Albis hag ar Visuria. — Eur geriennou bennak diwar-benn bro an Teir Stêr hag ar poblou anezi. — Argadenni en enez-Vreiz ha dismantra Londinion. — Argadenni en Iwerzon.\nBez’ e teuas eus ar vro-Wenn eun trede bagad renet gant Nemetos hag e vibien. A driwec’h mil den e c’hoarveze ar bagad-ze hag hen dishenvel e kement-man diouz an daou vagad en e raok ha diouz ar re war e lerc’h : ouz hen ober ez oa estreget tud yaouank, pa weled ennan, ouspenn, gwazed ha maouezed e brud o oad ha d’ezo mibien vras gouest da embreger armou. Ambrouget gand ar c’haran Sirogulbia , e treuzas ar strollad-ze an Albis el lec’h m’en doa Momoros diazezet da genta e annez, hag e tiskennjont ar stêr a-hed ar c’hlann gleiz anezi. Nemetos eo a sujas ar rann-vro er chornog d’an Albis beteg ar Visuria.\nAn douarou treuzet gand an Albis, ar Visuria hag an Amisios, a zo anezo ar pez a anver bro an Teir Stêr pe c’hoaz bro ar Goularz (Vebrulandon), dre ma ’z eo war draezennou-mor ar vro-ze e tastumer ar goularz-tonn. Eur gompezennad ec’hon a beurvanou hag a goadou n’eo ken, uhel ha sec’h diouz ar c’hreisteiz etrezeg an Erkunia, izel ha glep avat diouz an hanternoz a-hed ar mor. War-dro ar mor hag ar stêriou ez eus eun niver geuniou, douarou-taouarc’h ha pradou krenegellek. Diouz tu ar gwalarn, dreist-holl, en-dro da c’henou ar Rênos, e kaver paot-ha-paot ar geuniou : peurgemmesket ma ’z int o-daou eno, an douar hag an dour a zo anezo, kouls lavarout, eur genelfenn nevez. Dubrolandon  « bro an dour » eo an ano a reer eus ar vro-ze. Kenta broïz ar gompezennad a henvel ez oa ar Skaled (Skali) talfasok bleo-du. Nemet ez oa en o zouez, war a lavarer, eun hen-gredenn a-rumm-da-rumm e vijent deut eus meneziou ar c’hreisteiz dre draoniennou ar stêriou. Koun a zalc’hent eus an emgannou a renkas o gourdadou embreger ouz ar « Kunokenned » (Kunokenni) hag ouz ar « Morikuned » (Morikunes), kent diazeza er gompezenn. Rannet ez oa ar Skaled en eun niver bras a veuriadou. Re an enezennou a oa en o fenn renerien a ouenn ganto. Re an douar-kalet avat a sente ouz tiegeziou rouanez bleo-melen, deut eus ar vro-Wenn en amzer Senodonnos. Ambri a raed eus ar rouanez-se, da lavarout eo « kadarned » e yez koz ar vro-Wenn. Ambrones  a reer anezo breman peurliesa. Nemet e-touez ar bagadou renavi ez eo bet lakaet an Ambroned-ze gand an danevellourien, dre m’o deus kemeret, an darnvuia, da briedou pe da serc’hed merched da bennou kenta ar Skaled. Evid ar Skaled, Skali « mevelien, sklaved » eo o anver en abeg d’an drec’hedigez ha d’ar sujedigez anezo gand an Ambroned. Hêlerien eler, paotred varchosi ha flec’h ez oant d’an Ambroned ; simiada a raent evito, mesa o chatal, sevel o zïez, o c’hloziou, o bagou. O friedou hag o merc’hed eo a vede hag a vale greun d’ar roueed. A-douez ar Skaled, ken re bro ar Goularz ha re an Erkunia ha Galia, eo o deus a beb amzer mibien Vanos en em bourvezet a vevelien hag a vitizien.\nAr re-ze ez oa poblou kompezenn an Teir Stêr pa zigouezas Nemetos hag e vibien.\nNemetos a drec’has ar Skaled e triwec’h emgann ; o diouenna a reas, pe o argas diouz an holl rannou-tir dalc’het gantan. En unan eus an emgannou-ze, ma voe peurziskaret ennan beli ar Skaled war ar vro, e kouezas an nao rener penna anezo, hag e voe o roue-meur, eur ramz euzus anvet Turos, lazet gant Lugus, mab Moranos, eur brezelour yaouank kaer evel an heol en e darz, ar yaouanka eus bagad Nemetos. Digaset e voe an nao fenn, gant hini ar roue-meur, da Nemetos a reas o gwinta e beg goafiou, d’o dougen d’al lec’h m’edo ar veskadeg en he gwasa ha ma talc’he c’hoaz ar Skaled, oc’h en em zifenn taer meurbet. O welout an nao fenn ha, dreist-holl, penn bras-divent gwad-holl Turos, ez eas bihan o c’halon gand an enebourien hag e kolljont pep spi d’an trec’h. Trei kein a rejont ha tec’hout, o lezel war an dorgenn o goafiou hag o skouedou. Diredet war o roudou, brezelourien Vanos a reas eul lazadeg vras anezo. Saout ha denved, peurvanou ha parkou, krenvlec’hiou ha kêriadennou, kement glad a oa gand ar re drec’het a zeuas e kerz mibien Vanos. Penn Turos ha pennou ar renerien all a voe graet gant Nemetos o balzami hag o ispilha dre nac’hennou hir o bleo du e kenta neved ar vrôad, e Mediolanon. Ac’hano en em skignas ar gwarezadur diouto war an holl vro dalc’het gant bagad Nemetos . Ar penn meur gand an nao penn bihan en-dro d’ezan, e gourneved Mediolanon, hennez e voe penn-derou d’an arouezinti-vrezel dibar ma ra ganti ar re eus poblou Keltia a zo diskennet eus an Nemetaved (Nemetavi), da lavarout eo eus keneiled Nemetos  : eur penn ramzel ha taer eo-hi, stag ouz ar penn-ze dre chadennou nao fenn all bihanoc’h .\nEvit mirout da viken ar vro en doa gounezet, e reas Nemetos sevel dre-holl difennou ec’hon kelc’hiek pe hirgelc’hiek, anezo peb a gleuz pe veur a hini, ha savennou-douar, kement eus ar re-man hag a gleuziou. Hen eo ar c’henta a lakeas sevel an difennou-ze a reer anezo ratis . D’al labour sevel e grenvlec’hiou e lakeas ar brizonidi kemeret gantan diwar ar Skaled hag a save an niver anezo da veur a zek-kant. Poellek ha difrae e teuas o labour gand ar Skaled : da doulla ar c’hleuziou e raent gant pigellou ha paliou, hag an atredou diouto a gasent er-maez war-bouez sehier ler pe gestou ha boutegi aozilh. Eus an douar-atred eo e raent ar savennou. Peurc’hraet ar c’hrenvlec’hiou ha marc’het en o mudurunou an dorojou anezo, laonennou arem a-dreuskiz d’ezo d’o c’hrenvaat, setu e reas Nemetos kendastum an holl labourerien. Gourc’hemenn a reas d’ezo en em astenn war ar savenn m’edont o paouez peurvernia, o fennou en diavaez war-du ar c’hleuz hag o zreid en diabarz. Neuze, e reas dibenna anezo an eil war-lerc’h egile. Daouzek mil a oa anezo. Dre greiz nozvez al lazadeg, eul lenvadeg a boan, a gasoni, hag a valloz a savas a-ziwar an holl rann-dir etre an Albis hag ar Visuria hag a bignas d’an nenv. Aner, avat, e voe d’ezo, rak gant gouenn Vanos hag he doueed edo an nerz, an trec’h hag al levenez. Arouez an Hevoud a steredenne war vrennid he faotred yaouank, he flac’hed yaouank , war laonennou o c’hlezeier hag o gourglezeier, war houarn o goafiou , war souc’h o skouedou , war fust o arouezintiou-brezel. Henvel ouz eun evn torret d’ezan e ziouaskell, e kouezas ar valloz d’an douar. War ar re o doa hen taolet eo e plavas, e-keit ha ma ruilhe hini-ha-hini ar pennou trouc’het war dalben ar savenn. Pintet war beuliou, trôet o dremm war-du ar maez, e voent lezet eno da zigiga. Gwennaat a rejont el lec’h-se ha mont en uloc’h hep ma teuje dourn den ebet da steki outo nepred. Evid ar c’horfou, enkeoet e voent en douar m’edont gourvezet warnan, hag en doare-ze eo e voe kretaet a-benn ar c’hantvedou da zont galloud ha didrec’husted krenvlec’hiou an Nemetaved (Nemetavi « keneiled Nemetos ») e kompezenn an Teir Stêr .\nKer puilh, war a lavarer, e redas ar gwad a-hed ar savenn, e-pad al lazadeg, ma voe anezan, e strad ar c’hleuz, poulladou a badas an heol hag an douar tri devez d’o feureva.\nDamc’houde, e reas Nemetos sevel eun niver listri ma tiskennas ganto an Albis da vont er mor. Da genta, e tizas enez Abalos (pe Bononia) a voe kemeret gantan ha, pelloc’h, o skei war-du ar c’hornog, ez eas da Albio, en aber eur stêr vras e-lec’h e kemeras hag e tismantras kêr Londinion. War eun enezenn, e-kreiz stêr Tamesis eo ez oa ar gêr-ze. Savet ez oa bet gant tri mab Morigenos an Ermaeziad , kent d’ezo kuitaat Albio da zont war aochou ar Goularz. Tud a ouenn ganto eo o doa he foblet, goude d’ezo eureuji merc’hed eus Albio. Nemetos a reas laza dre ar c’hleze holl gêriz gwitibunan ; diskaret e voe ar voger, pulluc’het an tïez gant kement a oa enno, beuzet pe vouget an holl loened. Preiz ebet ne voe skrapet, distrujet ma voe pep tra, rak pep tra a oa bet gouestlet da zoueed ar brezel. Evel-se eo e voe talvezet maro ha reuz teir merc’h Matidonnos dre gas da get ar ouenn estren a oa ar gwall en he c’hiriegez.\nGoude an taol-kaer-ze, Nemetos a hedas aod-kreisteiz enez Albio ha glann bro ar Staen, a dreuzas ar mor a zo en tu-hont hag a ziraezas enez Iverio. Dilestra a reas gand e holl armead hag, aet d’an emgann ouz an enezidi, e faezas anezo hag e lazas o roue Epopennos. Lakaat a reas da zont en e gerz mengleuziou aour ar c’hornad-ze, nemet ne badas ket pell gantan ar gounid diweza-man. Rak, kerkent hag adlestret Nemetos, setu eur c’hlenved stagus o tont d’ober e rann eus ar vrezelourien en doa lezet evit diwall ar mengleuziou hag evezia ar vengleuzerien, ma varvas an diou drederenn anezo. Ar re a vanas e buhez n’oa ken a-walc’h anezo da enebi ouz an henvroïz ha d’o zrec’hi. Bazyeoet e voent gand an Iverned (Iverni) ha kaset ganto da sklaved . Nemetos-hen n’en devoe ket anaoudegez a gement-se, rak mervel a renkas e-kreiz ar mor, war e zistro d’ar ger. Diskennet e voe e gorf en enez Abalos ha douaret war ar penn-tir bras diouz tu ar c’huz-heol a reer anezan Trileukos . Eno eo e sav e grugell-vez, an dour-sal o kaea tri zu anezi, ma vez an den-meur, en e c’hourvez warnan, luskellet noz-deiz gant mouez-voud ar mor en deus-hen, ar c’henta eus e ouenn, treizet ha damesaet. Meurbet sakr e tremener an holl benn-tir a zibenn an enezenn er c’huz-heol rak, estreget bez Nemetos, e kaver warnan beziou stank m’eman er goudor enno relegou mibien ha gourvibien an den-meur. Nemet aes eo anaout diouto krugell-vez Nemetos, dre ma ’z eo-hi an uhela hag an nesa d’ar mor er c’hornog. E-kreiz noz, diouz m’eman brud, pa vez an oabl o hinoni hag al loar o skedi en nenv, e teu an anaon illur sebeliet eno er-maez eus o beziou da analat ar gouyender dindan an amzer splann ; azeza a reont a-strolladou war gern ar c’hrugellou hag e kenprezegont laouen en eur arvesti ouz an nenv hag ouz ar mor .\nSetu aman anoiou ar c’hrenvlec’hiou bet savet gant Nemetos hag e vibien : Mediolanon « ar gompezenn-greiz », Nemetorigon « rouantelez Nemetos », Nemetoratis « ratis Nemetos », Korioratis « ratis an Arme », Litanoratis' « ar ratis Ledan », Nemetovidus « ar Wezeg sakr » pe « gwezeg an Neved », Sonnoratis « ratis an Heol », Lugumagos « tachenn Lugus », Lemonon « kêr an Evlec’h ».\nE Nemetoratis eo, hervez an hen-zanevellou, edo en e zav ti-meur Nemetos. Brasa ti bet savet betek-hen e kompezenn an Teir Stêr gant bagadou diouz ar vro-Wenn. Rak daouzek mab Nemetos ha ganto o friedou, hag, ouspenn, he daouzek merc’h ha ganto o ezec’h, a gouske holl dindan e dôenn. Kambchou a weled, eta, leiz an ti-ze, ken e tremene, en e amzer, evid eun tredemarz, ma ’z oa brud dioutan ha ma teued a-bell-vro d’e weladenni. Hogen, abaoe, ez eus bet savet gant rouanez hag uhelidi Keltia annezlec’hiou ec’honoc’h choaz, da skouer ti Kotuatos an Arverniad, ennan hanter-kant kambr a-zor-da-zor, pe hini Eposterovidos, al Lingon, ennan pevar-ugent kambr, hep komz eus hir-di ar biturix Ambikatus, a-stroll ennan kant hanter-kant a gambchou .\n↑ Ano ijinet gand An Tarzek : siro-, iwerzoneg sir « hir » ; gulbia « beg », ac’hano hen-vrezoneg golbinok « begek » ha brezoneg breman golvan.\n↑ Kembraeg dyfrlan « dourlann », da lavarout eo « ribl-dour ».\n↑ Diwar-benn an anoiou-ze a boblou, sellout d’Arbois, Premiers Habitants, I, pp. 358-359 ; Jullian, Histoire de la Gaule, I, pp. 123-124. — Kunokenni « mibien ar c’houn (chas) » ha Morikunes « morgoun (chas-mor) », el linennadou araok, a zo anoiou ijinet gand An Tarzek. Oc’h o sevel, edo o sonjal marteze er meuriadou hemolc’herien ha pesketaerien a oa o veva war aochou an Danmark e penn-kenta oadvez an armou hag ar binviou maen lufret (Déchelette, Manuel, I, pp. 322-5).\n↑ Cf. Herodotos, IV, 103.\n↑ Diwar-benn Nemetavi, D’Arbois, Noms gaulois, p. 160.\n↑ Cf. Jullian, Hist. de la Gaule, II, p. 351.\n↑ Iwerzoneg raith « moger-zouar », Joyce, Social History, II, pp. 55-9.\n↑ Bertrand, Religion des Gaulois, p. 168, XVIII ; p. 172, sk. 28.\n↑ Déchelette, Manuel, II, trede lodenn, p. 1147.\n↑ Read and Smith, British Museum, Early Iron Age, plate I.\n↑ Cf. Dottin, Manuel, eil mouladur, p. 351 ; Sébillot, Paganisme celto-latin, p. 199-200 ; D’Arbois, les Druides, p. 89.\n↑ Eur vojenn diwar faltazi An Tarzek n’eo ken savidigez Londinion gand an Ibered, nemet an hadenn anezi a gaver e Philippon, les Ibères, pp. 70-1. Tostaat a ra Philippon Londinion ouz Londobris, eun enezenn war aod-kornog an Iberi. En eneb d’ar pez a fell d’ezan lakat da wir, keltiek e c’hall beza an anoiou-ze. An iwerzoneg lond « strafuilh, brouez », ar c’hembraeg llon « taer » a c’houlen en o raok eur c’heltieg *londo- « strafuilh bras » ; ar c’hembraeg llonydd « levenez », mar sav beteg an Hen-amzer an diveradur anezan, a zalc’h lec’h eur ger keltiek *londia. Sellout J. Loth, Rev. celt., 1922, pp. 66-7.\n↑ Lakaat e-kenver mojenn iwerzonek Nemet, mab Agnoman, d’Arbois, Cycle myth., pp. 84-117 ; Rev. des Et. anc., 1915, pp. 201-203.\n↑ « Teirgwech gwenn » pe « gwenn meurbet ». Eur beg-douar anvet evel-se a oa er Spagn. Enez Heligoland (Abalos), kaset breman gand ar mor d’eun dolzennad vaen-krag nemetken, a oa ouz hec’h ober, er Grenn-Amzer c’hoaz, gweleadou teo-meurbet a gleiz a zo bet dismantret abaoe gand an tonnou, hag a rae d’ezi d’ar mare eur gouriz tornaodou gwenn (Reclus, Géogr., III, pp. 734-7). Ac’hano hep mar an ano rôet gand an Tarzek d’ar penn-tir-man.\n↑ Anderson-Leclerc, Myth. scand., p. 251.\n↑ Biturix « roue ar bed ». Ambikatus, aet en iwerzoneg da Immchath, ano brezelour. Diwar-benn tïez-meur ar Gelted, Grenier, Habitations gauloises et villas latines dans la cité des Mediomatrices (1906), pp. 28, 32 (n. 3), 42 ; Joyce, Social History, II, p. 46 ; keferata gant Paul Guiraud, Etudes économigues sur l’Antiquité (eil mouladur, 1905), pp. 29-32.\nAdtapet diwar « https://br.wikisource.org/w/index.php?title=Sketla_Segobrani_vol1/Rann_24&oldid=167218 »\nKemmoù diwezhañ degaset d'ar bajenn-mañ d'an 19 Gen 2021, da 20:56.


Luskad arallour - Wikipedia\nAl luskad arallour e Bro-C'hall a zo ganet er bloavezhioù 1980-85, gant ar re yaouank o doa c’hoant da vezañ gwelet ha klevet er gevredigezh. C’hoant o doa ivez e vefe ar sevenadurezh hag an deskadurezh digoret d’an holl. Kerzhedoù sonerezhel, sevenadurel, kelaouennel… a zo bet, gant doareoù da vezañ ha da soñjal.\nAdperc’hennadur a doareoù eztaolan eo.\nAn dud el luskad-mañ o doa c’hoant mont a-enep d’ar mediaoù kenwerzhel ha da werzhadennoù an deskadurezh, aet oant skuizh gant an dud brudet dizedennus ha gant marc’had an arc’hant. Mennozhioù enepgouennelour, enepfaskour, evit gwirioù ar merc'hed, enep-kapistalistour... a oa ganto. Klevet ‘vez nebeutoc’h eus an traoù-se peogwir eo cheñchet an traoù, nebeutoc’h a draoù a zo graet met chom a ra bev al luskad gant strolladoù sonerezh, fanzinoù…\nEr skwatoù eo ganet unan eus mennozhioù al luskad arallour.\nGraet eo oant bet gant tud yaouank o doa ezhomm plas ha lec’hioù disheñvel evit eztaolañ ha bevañ, aloubiñ a reont neuze tiez didud : krouet eo ar skwatoù.\nEnno e vez aozet sonadegoù, taolioù-kelaouiñ, skignet ‘vez filmoù… Tu ‘oa da livañ, aozañ stalioù evit dizoleiñ dudioù… An dud o doa c’hoant e vefe ar sevenadurezh hag an deskadurezh digor d’an holl.\nAr raktresoù hag an divizoù ‘vez kemeret asambles, den ebet zo e penn, ul lec’h emveret eo ar skwatoù ha ne vez ket a geñverioù arc’hant.\nMennozh an « DO IT YOURSELF » a zo erruet ivez, « gra an traoù da unan ». N'eus ket ezhomm bezañ mab/merc'h un den brudet, bezañ ur mailh war ur beñveg sonerezh pe gaout arc'hant evit ober sonerezh hag arzoù.\nStrolladoù sonerezh, un endro sonerezhel disheñvel a vez savet, fanzinoù, kelaouennoù a deu war-wel gant keleier disheñvel eus ar bed. Ul lec’h gant kalz a arzoù eo ha mont e-biou ar bed kenwerzhel. Atav gant ar mennozh a sevennadur evit an holl hag a digoradur war ar bed.\nEr bed arallour ez eus un engouestladur sokial, un doare da vevañ, da vezañ, un doare all da welout an traoù.\nDIY[kemmañ | kemmañ ar vammenn]\nAn anv "Do It Yourself ", DIY, a ziskouez an traoù graet gant tud ha n'int ket a-vicher, graet gant an dud o unan. Ar sonerien DIY a grou an holl draoù o-unan, ar pladennoù, sonadegoù, meret eo tout ganto. N'eus ket ezhomm a arc'hant. Evit strolladoù eo evit gortoz kaout arc'hant, bezañ anavezetoc'h pe c'hoazh kavout tud evit ober war-o-zro; met el luskad arallour eo ur c'herzhed (politikel). Graet 'vez an enrolladurioù, an dasparzhadur, etc, gant ar strolladoù, dre rouedadoù, mignoned... Nac'het eo gant ar sonerien bezañ war majorioù ha bezañ dasparzhet gant labelioù bras, nac'hañ a reont bezañ gwerzhet e stalioù bras (evel ar FNAC, Virgins...), ne vez ket komzet diouto er c'hazetennoù brudet nag er radioù kenwerzhel. En DIY e vez ivez laosket ar prizioù ar marc'hadmatañ posupl (pe digoust ma 'vez tu).\nAr sonerezh arallour[kemmañ | kemmañ ar vammenn]\nA-drugarez d’ar sonerezh e vez skignet muioc’h c’hoazh al luskad. Ar rock a vez klevet ar muiañ met tu ‘zo kaout dub, reggae, new wave… Chom a rae an arzourien hag an dud o selaou er-maez eus an embregerezhioù bras hag ar sistem sonerezhel a arc'hant. Evit-se an dud o deus lakaet e plas doareoù disheñvel da dreuzkas ar sonerezh. Krouet eo radioù-dieub, sonadegoù ha strolladoù gant mennozhioù disheñvel a zo. Ar sonerien n’o deus ket atav un deskadurezh war ar sonerezh met ur c’hoant bras o deus da c'hoari. Unan eus ar strolladoù brasañ hag en deus bountet kalz al luskad a zo ar « Béruriers Noirs ». Sonerezh punk gant tro-war-dro kalz a arzoù, sirk, c’hoarioù…\nAr radioioù-dieub[kemmañ | kemmañ ar vammenn]\nAr radioù-dieub a zo lesanvet radioù-morlaerien ivez. Aotreet int bet gant ar prezidant Mitterrand e penn ar Stad, e 1981. E pep lec’h e vez savet radioioù lec’hel ha dreist-holl arallel. Radioù sonerezhel int. Tu zo dre-se da zizoloiñ kalz a strolladoù disheñvel eus ar bed a-bezh (Bro-C’hall, Bro-Saoz, Broioù ar Reter, SUA…) ha eus kalz a stiloù, punk-rock, new-wave, dub... Skingasadennoù a bep seurt a zo tu klevout. Diwar-benn sonerezh met ivez diwar-benn politikerezh : ar merc’hed, an heñvelrevder, ar pobloù bihan… War ar radioioù-se n’eus ket a vruderezh. Graet ha meret int gant tud mennet hag o deus c'hoant da lakaat da zizoleiñ traoù d'an dud, ha mont a-enep d'ar radioù kenwerzhel. En deiz a-hiziv eo deuet ar radioioù da vezañ embregerezhioù bras pe ar radioioù lec'hel a zo kenwerzhel.\nStrolladoù ‘vez savet gant tud n’int ket barrek-tre war ar sonerezh dre ret. Diskouez a reont ez eus tu ober sonerezh gant an holl, e vefemp pinvidik, brudet … pe get. Ober a reont sonerezh evit ar blijadur. N’o deus ket c’hoant da rastellat arc’hant na da zont da vezañ brudet, un doare da vevañ eo hag ur c’hoant d’ober sonerezh. An testennoù n’int ket atav politikel, met kaozeal a reont ivez eus ar vuhez… Un emzalc’h disheñvel eo eget ar sonerezh a oa a-raok, hep kenwerzh(ur mennozh c’hoazh a sevenadur evit an holl), gant leun a eskemmoù denel.\nSetu un nebeud a strolladoù o deus lakaet war-raok al luskad hag ar mennozhioù:\nAr re gentañ, etre 1979 ha 1980: Les cadavres, OTH...\n-etre 1980 ha 1982 e teuas war-wel: Lucrate milk, the Brigades, Camera silens, Haine brigade,...\n-eus 1983 betek 1984: Les Béruriers noirs, Ludwig von 88, Les Thugs, Nuclear device, les Kamioners du suicide, Parabellum, Babylon fighters, Laid Thenardier, Parkaj mentale...\n-goude 1985: Desert culturel, Neurones en folie, Heyoka, Scraps, Kochise...\nGoude-se e vez krouet ivez gant ar strolladoù al labeloù evit produin pladennoù ha pladennoù du. Produet int gant ar strolladoù o-unan pe gant labeloù arallour evit chom hep mont er c’henwerzheladur. An dud a ra o zraoù o-unan, emveret. Bondage (e Pariz), On a faim, Gougnaf mouvement, Négative records a oa labeloù, Maloka (hag a zo anezhañ c’hoazh). Dasparzhadur ar pladennoù hag ar c'heleier diwar-benn ar sonerien a veze graet ivez en un doare emveret, dre rouedadoù, tud o deus kemeret e karg an dra-se. Kelaouet ‘veze an dud eus ar pladennoù nevez embannet dre ar fanzinoù (kelaouennoù), an dasparzh a veze graet gant an dud ha dre ar rouedadoù krouet.\nAr strollad Bérurier noir\nSonadegoù[kemmañ | kemmañ ar vammenn]\nTud 'zo a aoze sonadegoù ivez gant ar strolladoù. Bodadoù tud a oa krouet evit aozañ sonadegoù ha troiadoù. C’hoariet ‘veze e salioù-kêr, salioù ar gouelioù… Kregiñ a ra kalz ivez an tavarnioù da aozañ sonadegoù. Rock e vez an aliesañ met tu ‘zo gwelout a bep seut stiloù. An tavarnioù-sonadeg a zeu kalz war-wel.\nUnan eus mennozhioù ar sonadegoù (hag al luskad) arallour a zo ivez kaout prizioù mont e-barzh izel. Tro-dro 4 pe 5 euro eo gant memestra 4 pe 5 strollad o c’hoari. Diorroet eo ivez ar priz dieub. Roet ‘vez gant an dud ar priz o deus c’hoant evit mont e-barzh ; hervez ar pezh a c’hellont pe o deus c’hoant. Ar pal eo e vefe tu gant an holl da zont memes ar re paourañ. Ur c'henskoazell eo, met ret eo d'an holl kemer perzh er spered-se.\nUr mennozh all a oa a-wechoù : dramm ebet, e skwatoù zo e vez lakaet an dra-se plas.\nAl label a-vremañ "Crashdisques" graet gant tud a oa e a-raok e Bondage records\nParabellum (hag a zo c’hoazh bev), ar Beruriers noirs, Désert culturel, Kochise, Heyoka (bev c’hoazh),… a zo bet hag a zo c’hoazh skeudennoù ar sonerezh gall arallour.\nAr c'helaouiñ[kemmañ | kemmañ ar vammenn]\nAr fanzinoù a zo doareoù kelaouiñ war baper al luskad. Seurtoù kelaouennoù, er penn-kentañ savet evit kaozeal diwar-benn ar strolladoù hag a blije d'an dud.\nUn den pe zaou a embanne ar pezh o doa c’hoant, ar pezh o doa plijet dezho. Moulet e oant gant ar pezh ‘oa gant an dud hag graet gant an dorn e oa. A-wechoù ne pade ket muioc’h a 1 pe 2 niverenn. Tu ‘oa kaout fanzinoù miziek, trimiziek pe memes bloaziek. Lakaet ‘veze da zizoleiñ strolladoù sonerezh nevez pe heuliet reoù all. Kaozeet ‘veze eus ar strolladoù lec’hel hag eus ar sonadegoù a oa o tont. Fanzinoù ‘zo a kaozee eus sujedoù an nevezenti. Keleier eus ar bed a-bezh a oa tu kavout.. Temoù ne vezent ket gwelet er mediaoù bras, an Apartheid, Palestinia… Met ar fanzinoù ne oant ket kelaouennoù strolladoù politikerezh, argaset e oant. Kanaï, Apatrid, Poupée rebelle… a oa fanzinoù da skouer.\nAr sinema ‘oa ivez. Filmoù kelaouiñ pe filmoù arzel disheñvel a oa krouet. Skignet e oant er skwatoù pe e salioù bihan.\nAr radioù-dieub a zo ivez un doare da gelaouiñ. Keleier a zo ha tu 'zo dizoleiñ bed ar sonerezh.\nKenderc'hel a ra[kemmañ | kemmañ ar vammenn]\nAl luskad arallour a zo bev c'hoazh memes ma ne vez ket klevet kalz dioutañ ken, nebeutoc'h a traoù a vez aozet met strolladoù nevez a zo deuet war-wel evit erlec'hiañ ar re goshañ.\nKendalc'het 'vez da stourm, enep ar gouennelouriezh, ar faskouriezh hag ar gevredigezh a arc'hant.\nStrolladoù evel La Fraction, Junior Cony, Ethnopaire a zo, labeloù zo a gendalc'h da embann sonerezh, gouelioù ha sonadegoù a vez aozet alies. Maloka a zo ul label arallour hag a embann strolladoù bihan ha gant mennozhioù arallour ivez. Amañ dindan ez eus tu gwelet al logo e-kichen skritell ur sonadeg bras aozet e Geneve en ur sal bras arallour.\nAr strollad Ethnopaire\nAdtapet diwar « https://br.wikipedia.org/w/index.php?title=Luskad_arallour&oldid=1952296 »\nTu kleiz pellañ\nKemmoù diwezhañ degaset d'ar bajenn-mañ d'an 15 C'hwe 2022, da 08:20.


Brezhoneg ar Vro Fañch - Page 2\nBrezhoneg ar Vro Fañch\nSujet: Re: Brezhoneg ar Vro Fañch Lun 21 Juin - 16:59\nar fari get "un den éc'h ober" a vez gwraet lies-kaer\nAh ya ?! ne heller ket lâret "gwelet em eus un den é c'hoari er park" ?\nDernière édition par Krapadoz le Lun 21 Juin - 18:13, édité 1 fois\nSujet: Re: Brezhoneg ar Vro Fañch Lun 21 Juin - 17:28\nGeo, 'at ! Pa vez graet un dra bennak...\n"Je connais une fille dansant bien" (de manière générale, qualité): Anaout ran ur plac'h hag a zañsa mat (?); "J'ai vu une fille dansant la gavotte à minuit" : Gwelet m'eus ur plac'h o (pe é) tañsal..." (à un moment donné, action).\nN'eo ket ?\nSujet: Re: Brezhoneg ar Vro Fañch Lun 21 Juin - 18:16\nGeo n'eus ket 'maet ba frazennoù sort-sen : get ur "verbe de perception" :\ngwelet u.b. é tañsal\nklawet u.b. é kaojal\nchilaou doc'h u.b. é kaniñ\nzantiñ, zellet... traoù sort-sen.\nMes pas mod 'räll.\nSujet: Re: Brezhoneg ar Vro Fañch Lun 21 Juin - 18:21\n... g'ar folkloristed a ra àr-dro an dañsoù\nzo korekt pe get?\nar feson gwellañ da lâr? ( 'pezh ma skrivet a-getañ)\nSujet: Re: Brezhoneg ar Vro Fañch Lun 21 Juin - 18:35\nYa, mat eo.\nEma 'ar vro Plin(n)' un anv bet savet a-nevez-zo g'ar folkloristed ec'h o'r àr-dro an dañsoù.\nSic : g'ar folkloristed hag a ra àr-dro an dañsoù.\nSavet nevez'so gant ar folkloristed a ra war-dro an dañsoù.\nZavet nevez'so get ar folkloristed a soursia ag an dañsoù...\npe "a laboura àr an dañsoù"...\nSujet: Re: Brezhoneg ar Vro Fañch Lun 21 Juin - 18:54\nMet evit ar pezh en deus c'hoant da lârout\nP'emaomp ganti, kamarad kaezh, krediñ a ran reiñ un ali fur deoc'h : dihanit d'ober gant "lârout" pe "lavarout", dreist-oll pa faota deoc'h klask konto brezhoneg Kreiz Breizh : an dibenn "-out" evid ar verb-mañ n'eo ket 'med ur stumm "lennegel" na vez ket lâret ba'r vro amañ (na ba lec'h all 'm eus aon, 'med ha gant tud an "Emsav" e vefe). Gant-se e kavan drol ive gweled "lârout", evel pa vefe brezhoneg pobl ! Grit gant lâred (pe lâret) ha lavared (pe lavaret).\nn'eus ket tu da implijout\nKlevet 'vez kemend-all ("tu zo"/"n'eus ket tu") gant an nevez-vrezhonegerien, re wir eo, hag e vez klevet stank ouzhpenn. Gwech ebed avat ne 'm eus ket klevet an droienn-se gant ar vrezhonegerien a-vihanig (pas ba Kerne-Uhel pe Treger bepred).\nImplijet e vez ar verb galloud peurvuiañ, pe moien (da ober).\nSujet: Re: Brezhoneg ar Vro Fañch Lun 21 Juin - 19:18\nKlawet 'meus "tu zo d'ober" barzh-amañ (pas forzh lies, gwir eo).\nNewazh ar vrezhonegerian nevez lâra "tu zo dit da ober" lies-kaer hag an dra-sen 'meus ket klawet james.\nSujet: Re: Brezhoneg ar Vro Fañch Lun 21 Juin - 19:50\nMersi bras dac'h, kompagnoned !\nSujet: Re: Brezhoneg ar Vro Fañch Lun 21 Juin - 19:57\nDre amañ e c'haller kleved ema o klask an tu d'ober, ha neuze, pa taer a-benn, kavet en deus an tu d'ober, peotramant goûd a ra an tu d'ober.\nSujet: Re: Brezhoneg ar Vro Fañch


Kaozeal:Chihuahua - Wikipedia\nEr bajenn diwar-benn ar ouenn chas e ranker lakaat skeudenn ar c'hi ha n'eo ket amañ, er bajenn disheñvelout. Amañ ne zegas netra d'ar c'hompren ha pounneraat a ra ar bajenn. --Llydawr 6 Gwe 2011 da 20:19 (UTC)\nEte 100 ha 500 am eus ponneraet evel se eta. Techet on-me, ha lennerien a gasan d'ar wikipedia ivez, da gavout bravoc'h pajennadoù gant skeudennoù, ha trist e kavan mamm-gaer hag an holl re all hep skeudenn. Met ma kroger da gavout abeg e kement tra a ran, goude un 10 000 pennad bennak, eo poent din karzañ ac'han da vat, sur eo ha n'eo ket marteze. Bianchi-Bihan 6 Gwe 2011 da 20:27 (UTC)\nA-du gant Llydawr--Kadwalan 6 Gwe 2011 da 20:29 (UTC)\nBravoc'h eo ar pennadoù gant skeudennoù a-dra-sur, ha brav eo kaout ur skeudenn pe meur a hini er bajenn diwar-benn ar ouenn chas. Met ar pajennoù disheñvelout n 'int ket tre pennadoù hag aze eo disheñvel an traoù : ne welan skeudenn ebet er pajennoù-se er yezhoù all. --Llydawr 6 Gwe 2011 da 20:51 (UTC)\nN'eus ket brezhonek ivez er yezhoù all. Plijadur deoc'h da dennañ ar skeudennoù. Bianchi-Bihan 6 Gwe 2011 da 20:53 (UTC)\nAdtapet diwar « https://br.wikipedia.org/w/index.php?title=Kaozeal:Chihuahua&oldid=1048053 »\nKemmoù diwezhañ degaset d'ar bajenn-mañ d'an 6 Gwe 2011, da 20:53.


Ar gelaouenn amerikan Weird Tales a zo brudet peogwir ez eus bet embannet enni testennoù moliac’h (fantasy). Krouet e voe e miz Meurzh 1923 gant Jacob Clark Henneberger ha J.M. Lassinger. An daou anezho a oa dedennet gant an embannadurioù evit ar yaouankiz, hag e felle dezho tennañ o mat eus berzh kazetennoù pulp all, evel Black Mask.\nDiaes e voe bloavezh kentañ a gelaouenn. D’ar mare-se e oa Edwin Baird e penn ar gazetenn. Testennoù kentañ Howard Phillips Lovecraft a voe embannet er gelaouenn adalek miz Here 1923. Sañset e oa ar gazetenn bezañ miziek, met mizioù zo ne zeuas ket er-maez abalamour d’an dleoù a oa. E 1924 e voe inniget da Howard Phillips Lovecraft bezañ pennskrivagner ar gelaouenn, met nac’hañ a reas. Neuze e voe kinniget da Farnsworth Wright, hag hemañ a asantas. Lakaat a reas embann testennoù Seabury Quinn, Edgar Hoffmann Price hag ivez re Abraham Merritt pe c’hoazh re Robert Ervin Howard. A-drugarez da Weird Tales ez eus bet brudet ivez skrivagnerien evel Fritz Leiber, C. L. Moore pe Clark Ashton Smith. Pa varvas Howard Phillips Lovecraft e 1937 ha pa guitaas Wright ar gelaouenn e 1940 ez eas honnezh war ziskar tamm-ha-tamm, hag e paouezas e miz Gwengolo 1954.\nIstitl ar gazetenn a oa The Unique Magazine (ar gelaouenn dibar). Er penn-kentañ e voe dreist-holl istorioù spont enni, levezonet gant an "dark fantasy". Goude-se e voe embannet istorioù moliac’h klaseloc’h.\nE-barzh niverenn gentañ Weird Tales (miz Meurzh 1923) e tisplege Edwin Baird, ar pennskrivagner : « E-barzh Weird Tales e kaver istorioù disheñvel diouzh ar pezh a ginnig ar c’hazetennoù all. Istorioù moliac’h dreistordinal, a c’hell bezañ lu zoken, istorioù iskis ha direizh, istorioù a laosko ac’hanoc’h ar genoù digor war nav eur. Re zo a vo par d’ur gwallhuñvre, re all, savet gant skrivagnerien a-zoare, a vo savet diwar-benn dodennoù difennet...»\nSkrivagnerien ar gelaouenn[kemmañ | kemmañ ar vammenn]\nWeird Tales Lec'hienn ofisiel\nWildside Press – embanner.\nWeird Tales: The Unique Magazine lec'hienn fan\nHoll boltredoù goloioù Weird Tales ha titouroù diwar an istorioù a oa en niverennoù\nGalactic Central Magazine Datafile evit Weird Tales\nAdtapet diwar « https://br.wikipedia.org/w/index.php?title=Weird_Tales&oldid=1948289 »


Istor ar chistr e Breizh - 7seizh.info\nHome Dia Istor ar chistr e Breizh\nIstor ar chistr e Breizh\nÀr lerc’h ar chouchen, ar gwin, ar bier, setu tro ar chistr da vout studiet genemb hiziv.\nEvel hon doe gwelet ema bet kalet brezelig ar boesonoù e Breizh; pep eil gwezh int bet trec’h d’ar re arall kent bout soublet.\nEn amzer a-vremañ e hañval d’an holl dud ema ar chistr boeson broadel Breizh, a hed pell, hag anat d’an holl. Nend eo ket bet mod-se a-viskoazh avat….\nMab den en deus klasket sevel alkol diàr kement tra zo, pe dost atav. Ha gwez avaloù gouez a gaver er vro. Chañsoù bras zo e vehe savet chistr e Breizh a-c’houde pelldon an amzer enta.\nRoudoù anat a zo a-c’houde an henamzer, gras d’ar b-«palynologiezh» (skiant an hadoù) an arkeologourion o deus diskuliet e veze savet gwez avaloù d’an amzer-hont e Hanternoz Bro C’halia.\nAr meneg kentañ a gaver a zo bet kouchet er grennamzer uhel, hrevezañ e veze evet ur boeson savet get avaloù get menec’h Landevenneg, pezh zo, ne ouier ket reizh mat mar beze chistr evit gwir …\nNe gaver ket kalz a dra da c’houde, ar chistr a chom kuzh e skeud an istoer. Neoazh e c’heller soñjal, get gwir abeg, e veze savet get ar beizanted àr ar maezoù.\nNend eo ket aes kavout skridoù a-zivout ar chistr evit un digarez pennañ : ar chistr ne bad ket mat, rak-se ema diaes er gwerzhiñ d’an diavaez, evet veze en amen d’an dachenn enta.\nAn traoù a cheñcho er bembzekvet kantvet. An aotrounez a veze diaes sevel gwin àr o douaroù o doa tuet o feizanted da sevel chistr kentoc’h.\nA-c’houdevezh ez eas an traoù àr wellaat evit ar chistr, evel hon doe gwelet e pennad ar gwin e kilas ar gwiniegi en Europa en abeg d’an amzer o yenaat adal ar bembzekvet kantvet, just awalc’h. Meur a skrid a gomz a-ziàr an tremen d’ar gwin d’ar chistr e Hanternoz Europa d’ar mare-se.\nEn naontekvet kantvet e trec’has da vat ar chistr un tammig e pep lec’h e Breizh sikouret ma oe get ar c’hlañvedoù a zismantre ar gwiniegi. Lec’hioù zo a dale, evel bro Leon, leal doc’h ar bier.\nAr gwin gwallgaset anezhañ get ar c’hlañvedoù, ar bier gwelet fall get ar bolitikerion, ar chouchen aet a-zioc’h ar c’hiz… setu ar chistr lakaet da voeson broadel !\nAn departamant a daole ar muiañ d’ar mare-se oe an Ilh ha Gwilen, ar chistr veze savet en ur mod stank en ur vro ay ahe a Vro Roazhon da vro an Oriant.\nMeur a daol-sklas oe bet bountet d’ar chistr e-doug an ugentvet kantvet avat. C’hoari lavar-dislavar ar bolitikerion dija: ar Stad a lavare d’ar vretoned (e-touesk reoù arall) diskar o gwez avaloù en eskemm evit un nebeut argant. An digarez ofisial oe stourm doc’h ar vezventi, an hani kuzh oe lakaat tud an Hanternoz da ziskar o froduksion chistr a-benn ma evont gwin savet a-re e Kreisteiz Bro Frañs….\nAn adlodenniñ zo bet un amzer galet evit an avalegi ha razh. E-segur lakaat «skiant» er labourerezh douar ha gober ‘benn ma vo taolet ar muiañ ar gwellañ (ar gwazhañ ?) get an douaroù, ema bet troc’het, diskaret gerzhier ha berjeioù e-leizh e Breizh. Krizat tra evit ar beizanted ! Kement m’eo troet an c’hoari da fall e lec’hioù zo, evel e Hanternoz Bro Naoned lec’h m’eo marv peizanted diàr drailhaj ar fuzuilhoù a pa zifennent o gerzhier pe o gwez avaloù (e kumun Fegreag ‘nemet e fazian).\nBremañ, dre-chañs, ema chañchet penn d’ar vazh. Ar chistr a ra berzh er vro, an dud zo bourret getañ evit meur a abeg: deuet eo da vout ar boeson-ret da evet get ar c’hrampouezh, boeson muiañ karet an douristed, ur boeson lieseurt a c’hell en devout meur a vlaz hrevez an avaloù bet implijet ha neuze mat evit an endro dre ma vez savet er vro ha get rummoù avaloù dishañval (ha distank anezhe gwezhavez).\nNe vez ket evet kement hag e broioù arall avat, e Bro Iwerzhon pe Bro Astur, Euskadi, Sveden… an dud a ev pintadoù chistr evel ma reomp-ni get bier pe gwin. Nend eus ket, nemet e fazian, «tavarn chistr» erbet e Breizh ha bout ez eus paot-mat anezhe e Bro Astur. Traoù da wellaat moarvat, mes dazonet ar chistr a hañval bout lusket brav !\nSetu-ni disoc’h get istor evajoù Breizh !\nPrevious articleAr Post a nac’h ingalañ ul lizher e chomlec’h skrivet en Brezhoneg\nNext articleRennes : Pétition pour la création d’une régie publique de l’eau


Abrege eus an Aviel/Chapistr 13 - Wikimammenn\nAbrege eus an Aviel/Chapistr 13\n◄ Evit sul ar Septuagesim Evit sul ar Sexagesim Evit sul ar Quinquagesim ►\nveza oc’h hada, lod eus an had a gouezas voar an hent, hac a voe flastret gant an treit ha debret gant al laboucet ; lod all a gouezas en un andret meinec, ha souden goude ma voe glaset, e varvas gant ar sec’hor ; darn a gouezas e touez an drez, hac a voe mouguet erfin ganto ; an darn all a goueas en douar mad, hac a zougas greun en abondans. E Zisquibien o veza goulennet digantâ petra sinifie quemense, e lavaras dezo : an had eo comsou Doue : an had pehini a gouezas var an hent hac a voe flastret gant an treit, a represant er re a cheleo comsou Doue hep ober reflexion ebet, hac a goll quer buan goudese ar memor hac ar sonch anezo. An had pehini a goueas en douar meinec hac a vervas gant ar sec’hor goude ma voe glaset, a represant ar re a receo gant joa comsou Doue, mæs pere evel ne dint quet fontet mad er vertu, a goll courach pa gavont un difficulte benac da drec’hi. An had pehini a grescas e touez an drez hac a voe mouguet gant-o, a represant ar re pere goude beza chelaouet comsou Doue, a zeu d’o mouga enno o-unan dre ar sourciou re vras eus ar vuez-mâ, pe dre an attaich o deus evit madou ha plijadurezou ar bed. Erfin ar pez a goueas en douar mad hac a zougas frouez en abondans, a verq ar re pere goude beza chelaouet gant un disposition vad comsou Doue, o deus sourci d’o c’honservi en o c’halon, ha da brofita anezo.\nSant Lucas, Ch. 8.\nMeditation ha Reflexion voarnomp hon-unan.\nPegueit amser so aboe ma clevàn comsou Doue er Sermoniou, en Instructionou, el Lecturiou santel, pe seurt profit am eus-me tennet anezo ? Pe seurt frouez en deus produet em c’halon an had divin-ze ? A be seurt faut oùn-me en em gorriget ? E petra oùn-me guelleet ? Ne doùn-me quet mechantoc’h, viciussoc’h bremâ evit ne voàn dec, uguent, tregont vloas so ?\nPetra so caus eta o clevet quement a instructionou santel, ma e reculàn elec’h avans en hent ar silvidiguez ? Roït din sclerigen, va Doue, evit e anaout. Allas ! ne chelaouàn quet ho comsou divin gant an dispositionou requis : ne ràn reflexion ebet varnezo : va speret ha va c’halon a so evel un hent bras, digor da bep seurt songesonou ha desirou væn, pere a ra din coll en un instant ar memor hac ar sonch eus an instructionou mad a glevàn.\nMar chelaouàn aviziou gant joa comsou Doue, mar en em santàn neuse touchet, va santimanchou ha desirou mad na zeuont-ii quet souden da vouga ha da vervel em c’halon dre an affection dereglet am eus evit ar madou pe evit plijadurezou ar bed ?\nN’am eus-me quet ur galon calet evel ar maen ? Na resistàn-me quet, o va Doue, ous ho mouez pehini a glevàn ous va guervel ?\nPegueit amser so aboe em sollicitet hac em pressit da guitât ar pec’het-ze, da renons d’an debauchou-ze, d’an ebatou-ze, d’en em reconcilia gant ma adversour, da frecanti ar Sacramanchou, d’en em gonvertissa ; ha n’em eus quet c’hoas ar gouraich d’e ober ?\nPebes sujet n’am eus-me quet da gaout aoun, va Doue, na serviche un deiz evit ma c’hondaonation ho comsou, pere a dlie servichout d’am santifia mar em bize grêt guell usaich anezo ?\nPardonit din va negligeans ha va infidelite. Me a guemer hirio ar resolution da selaou hivisiquen ho comsou divin gant intantion vad da brofita anezo, ha d’o c’honservi doun em c’halon evit regli va buez diout o.\nPlige gueneoc’h, va Doue, c’hui pehini a ene va sempladurez, va inconstans ha va fragilite, rei din an nerz hac ar gouraich da gommans ha da beurachui ar pez a inspiret din, pe a vezo discleriet din eus ho perz.\nAdtapet diwar « https://br.wikisource.org/w/index.php?title=Abrege_eus_an_Aviel/Chapistr_13&oldid=94965 »\nKemmoù diwezhañ degaset d'ar bajenn-mañ d'an 8 Du 2016, da 17:23.


Bageal dre lien — La voile – École Notre Dame de Tréguier\nAr bageal dre lien ‘oa kroget d’an Yaou 7 a viz Even evit ar re CM1. Evit ar re CM2 e oa kroget an abadennoù d’ar Meurzh 12 a viz Even. Pa oa ar re CM1 o vageal dre lien e chome ar re CM2 ba’r skol, hag ar c’hontrol ivez.\nBa Breheg e oa ar staj bageal dre lien, ba’r skol vageal (FFV). Tad Joshua, Gishlain Clavé ‘oa an animatour. Ambrouget e oamp gant Mme Cosson, Yves Denmat, hag Anne-Marie Rannou ur wech (CM1). Gant Mme Le Bourdonnec hag Yves Denmat e oamp-ni (CM2).\nEvit mont da Vreheg ‘oa 40 munut gant an otokarr. Ret e oa deomp kas dilhad neuial, un piknig, botoù mor, dilhad tomm, ur c’hway hag ur gasketenn ganeomp. Chips ‘oa e’mm degas evit Gishlain pa veze eskemmet traoù asambles. Gishlain ‘noa displeget deomp ‘pad hir amzer penaos bageal. Desket ‘noa deomp ober neudoù-mor, evel un eizh. Gerioù ‘neus desket evel ar « chasse-d’eau » : se zo ur gordenn a ranker sachañ warni evit skarzhañ an dour kuit. An boulienn hud (poulie magique) a servij da vont war-raok. Staget eo ar boulienn-se gant ar bomm (bôme). Div boulienn a zo, staget an eil deus eben. Pa ne vezont ket staget e vouj ar bomm ha dañjerus eo.\nAr boulienn sonerezh (poulie musicale) : pa vez lakaet ur gordenn e-barzh ha pa vez sachet warni e ra trouz, evel houarnaj.\nAraok mont war vor, ret e oa kaout ur sae-splujañ, dilhad neuial, ur jiletenn savetaeiñ, ur c’haway. Ret ‘oa kemer ar bomm evit mont war ar secu ha goude-se degouezhout war ar bagoù fun-boad.\nAn devezh kentañ, un den e anv Philippe ‘noa kemeret e vag evit mont hag ul lien ‘oa da stagañ a-drek e vag. Al lienn ‘oa stoket war e zorn. Eñ ‘oa bet ba’n ospital peogwir ‘oa goeñvet e zorn.\nWar vor, ni ‘noa graet koursoù, c’hoarioù “Jakez ‘neus lâret”… Philippe, e-pad ar c’hours, ‘noa kemeret ur bistolenn zour. Douret ‘noa ac’hanomp ha neuze e oamp glep penn da benn.\nPourmenet hon noa etre ar reier ha paseet e oamp a-drek. Skipailh Maeven ‘oa stoket deus ur voger. Bet e oamp é sellet deus tud a lamme diwar ar reier ha gwelet ‘noa mougevioù.\nGwelet hon noa ivez tud a rede ba’n dour. Un den e-unan ‘oa ivez, é neuial pell-tre deus an aod.\nPa oamp é c’hoari “Jakez ‘neus lâret”…, Malo ‘noa bountet ac’hanon ba’r mor.\nAn devezh diwezhañ, ni ‘noa graet ur « relai ». Bag Nolan, Simon ha Antonin ‘oa troet war e veg. Glep-teil ‘oa al lien. Ma skipailh ‘oa da gentañ bepred deus ar beure. Goude merenn, gounezet hon noa adarre. (Léanne) Anapolline, pa oa diskennet deus ar vag evit mont war un pont ‘oa kouezhet ba’r mor. Ne oa den ebet é terc’hel ar vag. Diaes e oa bet dezhi pignat en-dro peogwir e oa un tammig re vihan.\nMat e oa mes an devezh ETVD (L’École Toutes Voiles Dehors) gant an optimistoù ‘oa farsus kenañ peogwir hon noa droad neuial. Evit loc’hañ ar vag e oa ret diskenn, mont a-drek ha bountañ war ar vag ha goude lammat e-barzh. (Kenzo)\nMat e oa peogwir e oa farsus. (Anapolline)\nMe ‘moa kavet mat peogwir ‘oa farsus. An devezh diwezhañ, ur vag ‘oa troet war e veg. An eil devezh, me ‘moa koñduet ar vag ha ne oan ket deuet a-benn da barkañ ma bag. (Léanne)\nMe ‘moa kavet mat peogwir ‘oa brav an amzer hag an dour ‘oa tomm. Farsus ‘oa ivez. (Nino)\nCet article a été posté dans La classe des CM1, La classe des CM2, La filière bilingue breton-français par Annie Cosson . Enregistrer le permalien.


Pajenn:Ledan - Fanch-Cos pe Perac hac Abalamour ha Michel-Pipi pe ar farcer breton, 1837.djvu/22 - Wikimammenn\nPajenn:Ledan - Fanch-Cos pe Perac hac Abalamour ha Michel-Pipi pe ar farcer breton, 1837.djvu/22\nR. Abalamour matier an arneu, eus a behini an discarg a brodu ar gurun, en eur guittât ar gounabren e pehini e voa dalc’het, a bermet d’ar strillou dour a ranferme separet, d’en em unani, hac ar strillou-se deuet da veza brassoc’h, a goüez dre effet o fonnerdet.\nG. Perac e veler avichou luc’hed hep clevet nep tars curun ?\nR. Abalamour an tarsou-se a broven eus a un arneu pell bras ; rac sclêrigen ul luc’hedon pehini en em form en hueldet un anter-leo en ear, a ell en em appercevi en distanç a 45 leo ; trouz ar gurun, er c’hontrel, n’en em sqign nemet ervez ur sæzen a bemp pe c’hoec’h leo.\nG. Perac e clever an aliessa ar gurun ur pennad goude ma vez goelet an tars curun ?\nR. Abalamour ar sclerigen a veach gant un hevelep buander, mar red 70 mil leo dre seconden, a sco hon daoulagad er moment memes eus an drous ; mes ar son na red nemeur nemet 8 pas bep seconden : naturel eo eta ma velimp al luc’heden aroc clevet an tars, dreist oll mar sco pell diouzomp. Gallout a eller hanavezout pegueit emâ ar gurun dre an amzer a dremen etre apparition al luc’heden hac an tars curun. Mar tremen ur seconden, e zeo ur breuven e zomp en distanç eus a vil pas deus a gounabren ar gurun ; hac evel ma sco al pouls var dro ur vech bep seconden, qen alies a vech ar sco en em neveza etre al luc’heden hac an tars, qen alies a vech e zoar pell eus a vil pas eus a andret an tol curun.\nAdtapet diwar « https://br.wikisource.org/w/index.php?title=Pajenn:Ledan_-_Fanch-Cos_pe_Perac_hac_Abalamour_ha_Michel-Pipi_pe_ar_farcer_breton,_1837.djvu/22&oldid=146916 »\nKemmoù diwezhañ degaset d'ar bajenn-mañ d'an 13 Du 2018, da 00:26.


Prestik e vo ar votadegoù rannvro e Bro-Friz ur proviñs eus Izelvroioù. Da geñver ar c’hendiviz etre pennoù bras ar strolladoù politikel pennañ ez eus bet kaset un dornad a arc’hadurioù gant an emsav evit ar frizeg d’an danvez dilennidi.\nDa gentañ holl e c’houlenn Kuzul an Emsav Frizon e vefe doujet muioc’h d’an engouestloù bet kemeret gant ar gouarnamant e-barzh stern karta Europa ar yezhoù rannvro ha minorelaet. Hervez ar C’huzul « ne gav ket ar frizegourien o c’hont c’hoazh ».\nAbaoe 1980 ez eo un danvez ret ar frizeg en holl skolioù eus Bro-Friz. Hogen, 41 vloaz war-lerc’h n’eus ket ‘met 20% eus ar skolidi o deus desket lenn ha skrivañ en o yezh. Arc’hiñ a ra ar C’huzul e vefe cheñchet penn d’ar vazh. Goulenn a ra e vefe muioc’h a eurvezhioù e frizeg er skolioù, dreist-holl er skolioù eil derez.\nE brezhoneg 10/06/2021 05:02\nOber anaoudegezh gant ar frizeg


Eadwulf Northumbria - Wikipedia\nEadwulf Northumbria a voe roue Northumbria eus marv Aldfrith Northumbria e miz kerzu 704 betek miz c'hwevrer 705 pa'z adkavas mab Aldfrith, Osred I Northumbria e dron.\nUr bugel e oa Osred pa varvas e dad ha krediñ a reer e skrapas Eadwulf en tron. N'anavezer ket hag Eadwulf a oa un diskennad eus Ida Northumbria met un dra bosupl eo rak un nebeut rouaned ziwezhatoc'h a berc'henn ouzh adlignezioù an eoppingas.\nSkoazellet e voe Eadwulf gant Berhtfrith, mab Berhtred, war a seblant. Berhtfrith a oa tiern eus biz Bernikia, e Lothian hag a-hed ar Forth. Un tabud a oa etrezo buhan a-walc'h, avat. An eskob Wilfrid, a oa en harlu, a c'hoantae distreiñ d'ar vro. Fellout a rae da Eadwulf e chomje en estrenvro met gwelloc'h e felle da vBerhtfrith e tistroje. Bez' e oa ur brezel diabarzh berr ha gant Berhtfrith ha Wilfrid ez eas an trec'h. Osred a lakajont en-dro war an tron.\nEn harlu da zDál Riata ez eas Eadwulf war a seblant ha tu-se e chome betek e varv e 717.\nEn e raok Eadwulf\nc. 704 – 705 War e lerc'h\nAldfrith Northumbria Osred I Northumbria\nAdtapet diwar « https://br.wikipedia.org/w/index.php?title=Eadwulf_Northumbria&oldid=1764276 »\nKemmoù diwezhañ degaset d'ar bajenn-mañ d'an 21 Eos 2017, da 11:34.


Pajenn:Morvan - Kenteliou hag istoriou a skuer vad evit ar Vretoned, 1889.djvu/180 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/180\nEr bloaz 1622 ne voa eleac’h m’ema brema santez Anna, nemet prajeier ha lanneier hag eur pez douar gounit bennag. An douarou-se a voa oc’h eur geric pe vilajen hanvet Keranna. Ar pez a ziskueze e voa bet santez Anna enoret eno kentoc’h evit neuze ; hag e guirionez, dress eleac’h m’ema ar chapel hirio e voa bet guechall goz eur chapelic, mes pehini a voa distrujet meur a gant vloas a voa. Ar chapelig-se a greder a voue discaret pe a guezas en he foul var dro ar bloas 699, hag a dlie beza bet savet kerkent ha ma voa deut sclerijen ar feiz er vro-ma ; da zivezata e fin an trede pe e comansamant ar pevare cantvet.\nD’ar mare ma comzomp anezan brema, ne voa mui e plas ar chapel goz netra ebet anizi. Mar doa chomet eno eun nemorant bennag, e voant cuzet dindan an douar. Plas ar chapel gouscoude a voa anavezet. Bez’edo e creis eur parc hanvet Bocennou (Bocenneu e iez Guened) hag an dachen-se a allet da balat, mes ne allet morse he arat. Cant guech oa bet clasket hen ober, ha bevech al loenet, pa vezent digouezet gant an dachen-se, a iea adren, a sponte, ha mar scoet gantho, e tirollent hag e torrent stergnou hag arat. Evelse e lavaret d’ar rea iea da labourat gant loenet er parc-se ; diouallit oc’h plas ar chapel !\nKementse a elle beza eur merc e falle d’ar zantez beza enoret eno c’hoas. Dre ze ez oa eur greden etouez ar re goz, creden hag a voa deut dezo a rum da rum abaoue ne voar den pegeit, penaus e tlie ar chapel beza savet a nevez ; hag ar pez so burzudus, ar re goz-ze cals anezo a espere, araog mervel, guelet adarre ar chapel en he za.\nAn hini a voue choazet gant Doue evit lacat sevel chapel santez Anna, a voa eul labourer paour o\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/180&oldid=162002 »\nKemmoù diwezhañ degaset d'ar bajenn-mañ d'an 12 Mae 2020, da 17:39.


Pajenn:Perrot - Bue ar Zent.djvu/774 - Wikimammenn\nPajenn:Perrot - Bue ar Zent.djvu/774\nAr priejou a dle en em glevet : trouz ebet kammed ; en em garet herve Doue, rak en em garet eneb Doue n’eo ket en em garet eo.\nArabad dimezi nemet gant unan hag a anavezer mat. « Kemer da bried, a lavare eun den fur, etouez da vignoned, etouez da amezeien, etouez tud ar barouz, ha ne vezi ket tromplet. » Ar re goz a lavare : « Ar gedon a-bell a ya holl da lern. »\nAr priejou a dle c’hoaz en em bardoni. N’eus parkad ed ebet, ha ne vefe ennan eul louzaouen fall bennak ; red eo dilouzaoui an douar. N’eus ti ebet ha ne vefe ennan eur gomz rok bennak ; red eo en em bardoni.\nFachet Mari, ne lavar ger ;\nArabad fachan, arabad mouzan. Arabad chom mouzet, rak n’eo ket brao. En em zispartian n’hellet ket. Ha pa rafec’h, ne vefec’h ket gwell, pell ac’hane.\nEur c’houezaden war an tamm koummoul-ze, ha peuc’h en ti, en hano Doue !\nGouel ar Relegou Santel \nBurzudus eo Doue drezan e-unan, ha burzudusoc’h c’hoaz pa ve kurunen e zent endro d’ezan.\nAn dud dife o deus lavaret en o c’halon : « Eur wech maro, maro mat.» An dra-ze n’eo ket gwir.\nEun dra bennak a zo ennon, dishenvel diouz ma c’horf, eun dra ha n’en deus na ment, na liou, na pouez evel ma c’horf ; n’en deus na kig, nag eskern, evel ma c’horf ; n’en\n↑ Tennet eus skridou an ôtrou Quere, ar prezeger bras, ganet en Plouenan ha marvet person en Kastellin.\n↑ Ar gouel-man a ve grêt bep bla en Iliz, d’ar zul war-lerc’h gouel an Holl Zent.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/774&oldid=141081 »


Ar c’henta Miz Mari/Jesus choumed en templ - Wikimammenn\nAr c’henta Miz Mari/Jesus choumed en templ\nF. Hallégouët, 1868 (p. 108-115)\n◄ Buez ar Verc’hez en Ejip Jesus choumed en templ Maro sant Joseph ►\nAR PEVARSECVET DERVEZ\nJesus choumed en Templ\nPa oe maro Herodez, Maria deuas adarre da Nazaret gant Josef ac ar Mabic Jesus. An Eal a oa deuet adarre da rei kemennadurez da Josef, da zistrei d’e vro. Divar-neuze, bep bloaz e mare Pasc, Mari a iea da Jerusalem gant Jesus ha Joseph, da adori Doue en templ. Tri dervez mad a vale a oa eus Nazaret da Jerusalem, ha n’oa lezen ebed da rancout mont keit-se. Un droad diana, pa ne oa Jesus nemet daouzec vloaz, e choumas e Jerusalem. Ar c’hiz oa, ervez unan eus an Tadou, ma vize ar merc’hed en ur vandenn, ac ar goazed en ur vandenn all o vont ed an ent, ac ar vugale gant unan pe unan eus an diou vandenn, eb sellet gant peini. Mari, o velet n’edo ket Jesus ganti, a zonje edo gant Josef, ha Josef a zonje edo gant e Vam. Var ar pardaez, goude beza baleed epad an deiz, pa en em gavsont assamblez, e velsont sclear oa colled Jesus ganto ; ac ii en dro adarre da Jerusalem d’e glasc ; ac e cavsont aneza, an trede deiz goude, en templ e creiz an doctoret. Ar Verc’hez Vari a c’houlennas outa, perac oa choumed e Jerusalem, ha lezed e gerent d’e glasc ha cla gaout ar seurt anken. Jesus a respountas, e tlient gouzout er-vad oa digassed eus an Ee evit lacaat rei gloar d’e Dad ; ac evelse oa bet red mad deza choum en e di, en templ, evit clevet ha lavaret ar pez a dlie, evit gloar e Dad.\nClasc bepred Jesus\nMari ha Joseph a gavas Jesus azezed e creiz an doctoret. Ar Verc’hez a oa custum da vont d’an templ da vare ar Pasc, eme an Aviel. Ha c’hui pere eo ho custumou ? Da betra e voazit, brema dreist-oll, endra m’oc’h iaouanc c’hoas ?\nUn dra eo ac a denn da vraz ; rac falloniou an den iaouanc, eme ar Scritur, a en em zilo e mel e eskern, ac a ziskenno en douar ganta... O ! Piou a lavaro pegen devod oa ar Verc’hez en templ ? Mar carfec’h kemeret scuer varni, gant pebez resped en em zalc’hfec’h en ilizou ? Diouallit na dennfec’h malloz an Aotrou Doue varnoc’h, o veza divodest, o caozeal, o c’hoarzin, o sellet ouz ar pez ne dlefec’h ket, e ti Zoue, ac o veza eno lezireg da bedi.\nPerac e choumas Jesus en templ, eb gouzout d’e Vam, ur Vam ker santel, ker carantezuz ! C’hoant en doa da zeski deomp beza muioc’h da Zoue eget d’ôn tud. Pebez calonad da Vari, pa velas, diouz ar pardaez, oa eat Jesus diganti ! Trista nozvez e oe an nozvez-se dezi ! Pebez anken, ed an noz ! An tronoz, kerkent ac goulaoui-deiz, pebez mall ganti en em lacaat adarre en ent da zistrei da Jerusalem ! Ne zonje nemet en e Mab : bep tenn alan ne c’houlenne nemet e Mab ; e Mab dezi, peleac’h ema e Mab ? Ha me, pa zigouez ganeen coll Jesus, ha santout a raan-me ar memez anken ? Peleac’h ema an err â dlefe beza ennon ive d’e glasc pa velan e vez eat diganeen, pa vezan e stad a bec’hed ? Ar Verc’hez a oa dibec’h-caer o coll Jesus, ac evelato, n’oa ket evit lacaat e spered caz, ken n’e devize e gaved adarre. Me a goll aneza dre va faot va-unan, pa en em daolan da bec’hi ; e goll a raan, neket epad unan, daou, na tri dervez, mes epad meur a zizunvez, meur a viz : cousgoude e couscan disousi, evel pa ne ve risc ebed. Pa gollan un dra-all bennac, e vez mal ganeen e glasc, ac e talvezfe nebeud a dra ; ac evelato, n’em euz nec’h na poan ebed var va spered, evit beza colled va Zalver. Penaoz e comprenan-me ken nebeud ar c’holl a zo o coll Jesus !\nDa ben tri dervez, Mari a gavas Doue, Jesus e Mab, en templ. Pebez joa d’ar Verc’hez, goude e glac’har an e anken ! Ama ar Verc’hez a zesc deoc’h delc’her-mad atao da bedi, pa gavo deoc’h e vezo eat Doue pell diouzoc’h, pa lezo ac’hanoc’h eb seurt joa ebed : pedit atao. Mari a gavas Jesus en templ. En Iliz eo e cavoc’h Doue, neket etouez ho tud ac ho mignonet. Jesus eno a zilaoue an doctoret, ac ê o c’houzout e-unan peb tra : evit discuez deoc’h eo, silaou gant resped ar re a laca da barlant deoc’h evita, ac a zo tadou an eneou : digorit ive ho calon d’ho confessor, o sonjal eo lakeat gant Doue da rei cuzul deoc’h, ha pedit atao a galon vad.\nAn den Euruz Tolomei\nAliez e c’hoarv gant an dud coll Jesus, dre o fazi o-unan, ac ennez eo ar voassa. A-veichou all, Jesus e-unan eo a ia a-guz, e lez an den e tevalizenn, eb joa, eb saour vad, eb gout ebed da bedi, ac evel menned da zizesperi. En em erbedi neuze ouz ar Verc’hez, e doe en e buez meur a galonad c’huero ac a boan spered. An den Euruz Tolomei a gouezas, en e ermitach e Ancôn, evel e disesper, o sonjal oa null deza esperout mont d’ar Baradoz. Mam Doue en em lacaas a-vel diraza, ac a lavaras deza : — Bez dizagrin, Doue en deuz pardoned ac’hanot ; dalc’h-mad atao da veva evel ma rees, me as sicouro, ac ez i d’ar Baradoz. Tolomei neuze a joausaas, ac a varvas e peoc’h, etre divrec’h ar Verc’hez, e-doare ur c’hrouadur e vont da gousket var divrec’h e vam.\nAdtapet diwar « https://br.wikisource.org/w/index.php?title=Ar_c’henta_Miz_Mari/Jesus_choumed_en_templ&oldid=49364 »\nKemmoù diwezhañ degaset d'ar bajenn-mañ d'an 13 Gen 2013, da 19:50.


CD Sorrowful strains of music (Goltraige) : Prenañ dre AlbumTrad.com\nAbadenn SAPRISTI !\nAnv: Sorrowful strains of music\nDeuet er maez e: 2011\nHegerzded : Reseviñ ur postel\nEr mitologiezh kelt iwerhonek eo Goltraí unan eus an tri moz sonerel a zo er sonerezh gouezelek hengounel : an diskan a dristidigezh, «The Sorrowful Strain of Music».\nHervez mojenn an Dagda, doue madelezhus an drouized hag ar varzhed, e roas tro an diskan sakr-se d'e delenn hud, an Daurdabla, da ziskar e enebourien ar Fomoires, boudoù dizenel ha drouk anavezet ivez dindan an anv a «Ramzed ar Morioù».\nGoltraí, an diskan a dristidigezh, a lakaas ar maouezed da leñvañ. Gentraí, an diskan a vousc'hoarzh a lakaas ar wazed da c'hoarzhin, ha da glozañ Suantraí, an diskan a hun, a lakaas an armead a-bezh da gousket, pezh a bermetas d'an Dagda tec'hout kuit eus kamp e enebourien….\nKanaouennoù ar strollad GOLTRAIGE, int, a bled gant temoù tost ouzh kalon Iwerzhoniz kar-o-Istor ha kar-o-hengoun : eus divroañ ar poblañsoù en XIXvet kantved (Kilkelly, Kaledonia) d'an istorioù karantez a echu mat pe fall, hervez (Sally Wheatley, The Lass of Glenshee), en ur dremen dre donkadoù skrijus da vat (Eleanor Plunkett, Army Dreamers).\nKanet e saozneg met ivez e gouezeleg, eilet eo ar « songs »-se gant tonioù hengounel jubennet dindan daouad pe driad : reels, jigs, hornpipe, barndance ha kement 'zo… Tonioù barok gant an telennour Turlough O’Carolan zo ivez.\nGoltraige - Sonerien\nEvelyne POURRAT : kan, gitar, akordeoñs diatonek\nJérémie MIGNOTTE : fleüt treuz e koad\nJean BANWARTH : gitar, bouzouki\nSorrowful strains of music - Bommoù da glevet\nLur saoz 10,85 £\nLur suis 13,70 CHF\nDollar SU 15,07 $\nDollar Kanada 18,36 $\nYen Japan 1 647,00 ¥\nYuan Sina 97,26 ¥


Bev.bzh, un site pour rencontrer d'autres bretonnants hag ober traoù e brezhoneg\nDimanche 3 janvier 2021 à 10:52 -\nMettre en relation des bretonnants, et proposer de participer à des activités de tous les jours en breton : c'est le but de la plateforme Bev.bzh, qui vient de voir le jour. Faire du sport, boire un verre ou faire du co-voiturage en breton, les premières propositions sont en ligne !\nAl lec'hienn Bev.bzh a lak e darempred brezhonegerien a fell dezho ober traoù asambles - Lec'hienn Internet Bev.bzh\nUl lec'hienn internet evit lakaat an dud o deus c'hoant ober traoù e brezhoneg d'en em vodañ : setu pal ar savenn Bev.bzh. Ur seurt rouedad, evel "On va sortir", met e brezhoneg, ha lec'h ma c'hellec'h gwelet pep tra a vez kinniget gant brezhonegerien all e Breizh, dre ur gartenn pe ul listenn.\nPep hini a c'hell "lakaat fichennoù evit degemer an dud en e di, evit noziadoù pe evit predoù" a zispleg David ar Rouz, a zo e penn ar gevredigezh Roued a ra war-dro ar raktres. Moaien zo kinnig a bep seurt traoù : "marteze e ya un den da redek bep sizhun d'ar memes eur, neuze e c'hell lakaat an dra-se evel un dra da rannañ, da vevañ asambles gant brezhonegerien all. Pe lavaret a ran sport, met gellout a ra bezañ arzoù, mont d'ar sinema, d'ur sonadeg bennak".\nUn nebeut emgavioù kinniget dija\nN'eus ket met mont war al lec'hienn, lakaat e anv ha klask un deiz pe ul lec'h evit kavout brezhonegerien all, pe kinnig abadennoù.\nKrouet eo bet al lec'hienn Bev.bzh a-drugarez da sikour ar Redadeg 2018, ha klasket e vez c'hoazh un doare da arc'hantaouiñ mont-en-dro ar savenn. Evit poent ez eus un nebeut emgavioù a zo kinniget, evit mont da redek, debriñ en ur preti pe c'hoazh kenweturiñ. Ha spi a zo gant David ar Rouz e vo muioc'h mui a dud war ar rouedad.\nMarteze e kemero amzer d'an dud soñjal lakaat an traoù enlinenn, evit rannan muioc'h a draou gant brezhonegerien tro dro dezho. met pezh a lavaran eo : kendalc'hit da lakaat [emgavioù], ha marteze ne vo ket ar wech kentañ, nag an eil, met tamm ha tamm e teuio. Brezhonegerien, grit gant hor benveg, evit ma vefe talvoudus ha kresket implij ar yezh er vuhez bemdez, e Breizh a-bezh ha memes en tu all.\nEmgavioù 'zo kinniget dija e Bro-Spagn pe c'hoazh e Bro Suis !\nÉducationE brezhoneg - Eienn, une nouvelle méthode pour apprendre le breton en ligne et en trois mois\nPatrimoineIstor daou gazh war ur pont, ar ganaouenn skrivet ha kanet gant Riwall Huon


Pêr ar Rouz - Wikipedia\nPêr ar Rouz\nPêr ar Rouz, pe Pierre Le Roux hervez e anv gallek ofisiel, a oa ur yezhoniour hag ur c'helenner brezhoneg eus skol-veur Roazhon. Ganet e oa bet d'ar 27 a viz C'hwevrer 1874 e Ploueg-Pontrev (Bro-Dreger) hag aet da Anaon d'an 3 a viz Gwengolo 1975 e Parame.\nMab e oa da Pierre Gabriel ar Rouz, skolaer, ha da Marie Perrine ar Brouster.\nAnaout a rae mat brezhoneg e vro c'henidik da gentañ ha hini Mêl-Karaez ivez. Heuliañ a reas kentelioù Henri Gaidoz war ar yezhoù keltiek e Pariz ha re Henri d'Arbois de Jubainville. Kemer a reas kador ar yezhoù keltiek e skol-veur Roazhon war-lerc'h Joseph Loth e 1911.\nBrudet eo dreist-holl evit an oberenn en doa savet, diwar an enklaskoù renet gantañ etre 1911 ha 1920, e 77 lec'h eus Breizh-Izel, l'Atlas linguistique de la Basse-Bretagne, anavet evel an ALBB ivez. Mont a ra 6 levrenn ha 600 kartenn d'ober an oberenn-mañ. Pep kartenn a ro troidigezhioù ur ger gallek hag an distagadur anezho, ha hini an deveradoù a-wezhioù. Embannet e oa al levrennoù diwezhañ dindan renerezh Frañsez Falc'hun.\nKontañ a reer e reas an enklaskoù war varc'h-houarn.\n1.1 An Atlas\n1.2 Oberennoù all\nAr gartenn bet savet evit ar ger Derv\nAtlas linguistique de la Basse-Bretagne , Plihon-Hommay Rennes Paris :\nLevrenn 1, 1924\nLevrenn 2, 1927\nLevrenn 3, 1937\nLevrenn 4, 1943\nLevrenn 5, 1953\nLevrenn 6, 1963\nAdembannet e voe an ALBB gant ar gelaouenn STUDI, e CRDP Roazhon er bloavezhioù 1980.\nLe verbe breton.\nAdtapet diwar « https://br.wikipedia.org/w/index.php?title=Pêr_ar_Rouz&oldid=1949677 »\nKemm diwezhañ d'an 15 C'hwe 2022 da 07:11\nKemmoù diwezhañ degaset d'ar bajenn-mañ d'an 15 C'hwe 2022, da 07:11.


Ag en dispanse er règl - Wikimammenn\nAg en dispanse er règl\n1831 (p. 90-91)\n◄ Ne fal quet en dout proçæzieu Ag en dispanse er règl Corrigein er fauteu public ►\nSant Françæs e lam ér chapistr-men un diæzemant bras diar er-ré e guemér en Urh a benigen ; rac ul lod vad a dut n’éellant quet gobér ol er penigenneu merchet én Urh. A pe uelou enta er verdér ne vou cair dehai gobér yuneu pé vigilieu, èl ma command er règl, int e gonzou ag en dra-zé doh en Directour pé doh ou Hovezour ordinær, a-cel-fin, revé intantion sant Françæs, hac er Pab Nicolas IV, ma veint dispanset ag er péh e vehai rai-ziæz dehai ; hac ellet e vou rein dehai én ou léh, pé alézonneu d’obér, pé pedenneu, pé er chonge a bresance en Eutru Doué, guet ur bedennic vèr benac a galon, pé aboéissance, pé quemér ou labour pè ou hlinhuet é léh er péh e vanquant, pé en aboeissance pront, hac humbl, pé feahein en himur.\nAdtapet diwar « https://br.wikisource.org/w/index.php?title=Ag_en_dispanse_er_règl&oldid=80819 »


Kaozeal:Polinezia C'hall - Wikipedia\nPolinezia Frañs, n'eo ket la polynésie de la france? Bianchi-Bihan 7 Mez 2011 da 19:32 (UTC)\nKlevet em eus bet lavaret alies e vije "brezhonekoc'h" ober gant anvioù-kadarn: Pobl Vreizh (pe Pobl Breizh) ha neket "Pobl vreizhat", dañsoù Breizh ha neket "dañsoù breizhat" pe "breizhek". (Techet eo ar saozneg hag ar galleg d'ar c'hontrol, sed e lavaront e saozneg Irish Republic e-lec'h Republic of Ireland.) Moarvat 'z eus un dra bennak gwir aze pa'z on bet digammet nevez 'zo pa'm boa lakaet un anv-gwan da heul ar furm ofisiel orin. Gwelet amañ:.--Trec'hlid mitonet 7 Mez 2011 da 19:55 (UTC)\nRepublik Moravia, zo e Moravia, ha Pobl Vtreizh, dre vras, e Breizh. Dansoù Breizh zo eus Breizh. Polinezia c'hall n'emañ ket e Frañs, din-me, nemet er pezh a anvont Bro-C'hall tramor, met marteze n'eo nemet ideologiezh, dangorel eta :Bro-C'hall zo marteze e kement lec'h ma saver ar banniel triliv gall . Bianchi-Bihan 7 Mez 2011 da 20:06 (UTC)\nN'eus netra "gall" gant an inizi-hont, lakaet e vez française evit diskouez ez int perc'hennet gant Bro-C'hall, ez int "da Vro-C'hall" pe "d'ar Frañs". Met ma lennez mat ar frazenn digeriñ e weli eo skrivet Polinezia c'hall e-barzh ivez.--Trec'hlid mitonet 8 Mez 2011 da 11:46 (UTC)\nDemat, N'em eus ket c'hoant tamm ebet da adlakaat al laezh bervet war an tan : perak chom gant "Polinezia Frañs" goude ma oa bet dibabet gant Geriadur Brezhoneg an Here ha KêrOfis OPaB ober gant "Polinezia C'hall" ? Din-me, n'eo ket gwall boellek... A galon.--Prieladkozh (kaozeal) 31 Meu 2016 da 10:08 (UTC)\nN'eus netra "gall" ... netra vat, netra c'hall, d'am meno. Bianchi-Bihan (kaozeal) 31 Meu 2016 da 11:23 (UTC)\nAdtapet diwar « https://br.wikipedia.org/w/index.php?title=Kaozeal:Polinezia_C%27hall&oldid=1733785 »\nKemmoù diwezhañ degaset d'ar bajenn-mañ d'an 8 Gen 2017, da 12:38.


2014.04 27-30 Beaj ar familhoù - Site internet du Comité de jumelage Plogonnec - Llandysul.\nAccueil du site > Plogoneg-Llandysul Brezhoneg > Eskemmoù abaoe 2005 > 2014.04 27-30 Beaj ar familhoù\n2014.04 27-30 Beaj ar familhoù\nLoc’hañ mintin abred, rust ar mor, arnev ha grizilh war ar gourhent... peadra da vezañ un tammik skuizh o tegouezhout e Llandysul war dro 7e noz d’ar Sul 27 a viz Ebrel. Met teuzet buan ar skuizhder, ken tomm eo bet an degemer !\nAr programm etre al Lun mintin betek Merc’her kreisteiz :\nBizitet eo bet rivinoù Abati Llandudoch, e-kichen Aberteifi, an Iliz, ar Mirdi hag ur Vilin-dour (unan eus ar re bihan o niver a vez c’hoazh o vont endro hag o produiñ) a zo tal kichen.\nPik-nik e Hall Kumun Llandudoc’h.\nBizitet eo bet diavaez Kastell-Kreñv Aberteifi, a zo o vezañ renevezet. Adlidet eo bet, gant gwiskamantoù, banieloù ha... kleze Arzhur, an Eisteddfod kentañ bet dalc’het eno en XIvet kantved. Ha war-lerc’h, staliaouiñ e kêr.\nNozvezh e “Nevadd Tysul” : degemer ofisiel, pred, prezegennoù, sonerezh Breizh ha kanaouennoù Bro Gembre.\nBaleadenn heñchet e tro-war-droioù Llandysul evit an “dud deuet”, ha kayak war ar Stêr Teifi evit ar re yaouank (oberezh kinniget gant “Llandysul Paddlers”, kleub kanoe Llandysul).\nEndervezh hervez faltazi pep hini e Caerfyrddin (Kêr Varzin), unan eus kêrioù koshañ Bro Gembre.\nNozvezh gant ar familhoù.\nPred kreisteiz e “Talardd Arms”, Pub Ann ha John Jones (tud a zo bet a-viskoazh e-touez ar re feal d’ar Gevellañ).\nMuzik e-leizh a-hed ar veaj a zo bet gant an triad Buzhug (Emilie, Aël-Anna hag Abel), hag ivez gant Gabrielle, Claude, hag ar c’houplad sonerien René Merdy ha Jean-Pierre Hélias.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/202 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/202\ngen, an esclav na choum ket atao en ti ; mes ar mab a choum atao enhan. (36) Mar deu eta ar Mab d’ho renta libr, e vezoc’h libr en gwirionez. (37) Gouzoud a ran ez oc’h lignez Abraham, mes c’houi a glask va lakaad d’ar maro, abalamour n’ho deuz ket va c’homzou a zigemer enoc’h. (38) Me a lavar ar pez em euz gwelet em Zad ; ha c’houi a ra ive ar pez hoc’h euz gwelet en ho tad. (39) Int a respontaz dezhan Abraham eo hon tad. Jesus a lavaraz dezhe : Ma vijec’h bugale Abraham, e rajec’h oberou Abraham. (40) Mes breman e klaskit va lakaad d’ar maro, me, eun den hag hen deuz lavaret deoc’h ar wirionez em euz klevet gant Doue ; Abraham n’hen deuz ket great kement-se. (41) C’houi a ra oberou ho tad.\nRag-se e leverjont dezhan : Ni n’omp ket ganet euz an avoultrerez ; n’hon euz nemed eun Tad, pehini eo Doue. (42) Jesus a lavaraz dezhe : Ma vije Doue ho tad, e karjec’h ac’hanoun, rag euz a Zoue eo ez oun, hag a-beurz Doue e teuan ; rag n’oun ket deuet ac’hanoun va-unan, mes hen eo hen deuz va digasset. (43) Perag na intentit-hu ket ar pez a lavaran deoc’h ? Abalamour na hellit ket selaou va c’homzou. (44) An tad euz a behini ez oc’h ganet eo an diaoul, hag e fell deoc’h ober ar pez a blij d’ho tad. Muntrer eo bet adaleg ar pen kenta ha n’hen deuz ket kendalc’het er wirionez, rag n’euz ket a wirionez enhan. Pa lavar ar gaou e komz euz ar pez a zo dezhan he-unan ; rag gaouiad eo, ha tad ar gaou. (45) Mes c’houi n’am c’hredit ket abalamour ma lavaran deoc’h ar wirionez. (46) Pe hini ac’hanoc’h a damallo ac’hanoun da veza pec’het ? Ha mar lavaran ar wirionez, perag na gredit-hu ket ac’hanoun ? (47) An hini a zo euz a Zoue a zelaou komzou Doue ; dre-ze eo n’ho zelaouit ket, abalamour n’oc’h ket euz a Zoue.\n(48) Ar Judevien a respontaz dezhan : Ha n’hon euz-ni ket a leac’h da lavaret ez oud eur Samaritan, hag ez euz eun diaoul enoud ? (49) Jesus a respontaz : N’euz diaoul e-bed ganen, mes henori a ran va Zad, ha c’houi a zizhenor ac’hanoun. (50) Ne glaskan ket va gloar va-unan, beza ez euz unan hag he c’hlask, hag a varn. (51) E gwirionez, e gwirionez hen lavaran deoc’h : Mar deu unan-benag da viret vâ c’homzou, ne velo biken ar maro. (52) Ar Judevien\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/202&oldid=125306 »


Ar skolioù flamank ha hollandat - Mirdi an arzoù-kaer e Kemper\nAze emaoc’h : Degemer Dastumadoù Hon dastumadoù Ar skolioù flamank ha hollandat\nUr c’hard eus dastumad Jean-Marie de Silguy a c’hoarvez eus livadurioù flamank ha hollandat. Dudiet e oa bet dastumerien all eus ar memes mare gant ar skolioù-se : dilezel a raent ar sujedoù relijiel pe mojennel, hag en em dreiñ ouzh livourien an norzh, abalamour ma plije o labour dezho ha dre ma n’o deveze ket aez da brenañ taolennoù ar vistri-livourien spagnol pe italian.\nKentoc’h flamank eo dastumad Silguy evit an hanterenn gentañ eus ar XVIIvet kantved, kentoc’h hollandat evit kreiz ha fin ar c’hantved. Kavout a reer ennañ an holl zoareoù livouriezh : sujedoù hag a denn d’an istor, d’ar mojennoù pe d’ar relijion, poltredoù, gweledvaoù, traoù divuhez ha taolennoù eus ar vuhez pemdez.\nEn antre ar sal ez eus un daolenn veur gant Cornelis Cornelisz. van Haarlem, e giz ar vanieregezh. Skeudenniñ a ra Ar Familh Gentañ : Adam hag Eva, gant o mibien Kain, Abel ha Seth.\nE meur a oberenn gant Frans Francken II e weler penaos e oa al livouriezh flamank e penn kentañ ar XVIIvet kantved. En Azeulerezh ar Vajed en doa livet an Tri Roue ha meur a zen all hervez « spered an norzh », tra ma tiskouez ar Werc’hez hag ar Bugel bezañ « italian ».\nEr XVIvet kantved e lakaed an taolennoù eus ar goañv e-barzh heuliadoù evel « ar pevar c’houlz-amzer » pe « an daouzek miz ». Gant re Joos de Momper, da skouer, e oant deuet da vezañ livadurioù diouto o-unan.\nPerc’henn eo ar mirdi war un daolenn gant Rubens, ur « modello » evit ur c’hinkladur en iliz ar jezuisted en Antwerpen, Sant-Carlo-Borromeo : Merzherenti santez Lucia, livet gant mailhoni hag ampartiz ken-ha-ken.\nE-mesk an hollad-se e teu war wel un daolenn-aoter vras, savet gant ur skoliad da Rubens, Pieter van Mol : un Diskenn diwar ar groaz. Ne zeu ket eus dastumad Silguy, met eus kouent ar vinimed e Kastell-Paol.\nPerc’henn eo ar mirdi ivez war meur a oberenn eus ar bloazioù 1650. Ganto e c’haller gwelet doareoù diseurt al livouriezh hollandat : taolennoù eus ar vuhez pemdez hag eus « truanted » er c’habaredoù, poltredoù – en o mesk ar re zispar eus ar chuin Nicolas van der Haer hag eus e bried gant Adriaen Hanneman –, taolennoù eus ar mor, taolennoù eus traoù divuhez ha vaniteoù a zegas da soñj eus berrentez ar vuhez en un doare soutil, gant ur betalenn oeñv pe ur frouezhenn bezhell.


Pajenn:Ar Prat - Marvailhou ar Vretoned, 1907.djvu/156 - Wikimammenn\nPajenn:Ar Prat - Marvailhou ar Vretoned, 1907.djvu/156\nTADIG KOZ AN DIENEZ\nE Breiz-Izel e oa gwejall eun denig paour, paour bras ; e henvel a read Tadig koz an dienez. Eun dervez m’edo e visac‘h gantan oc‘h e choug, hag eur vaz en e zourn o vale dre an henchou evit klask e damm bara, e tigouezas gantan daou aotrou gwisket mat hag a zelle piz oc’h kement a welent dre eno a ziou hag a gleiz. An Aotrou Doue ha sant Per e oant, deuet da welet ha ne zave ket paotr ar gwiriou re diwar an dud paour.\n« Eun draïg bennak, en han‘ Doue ! » eme Dad koz an dienez. »\n— « Te ’zo bras ha kre, eme zant Per oc’h ober eur zell treuz outan. Sell, ar mor zo leun a besked ; perak ne dez ket da besketa ? Te, kredabl, a zonj d’it beza eun dijentil, pec’hed d’ezan labourat ! »\n— « N’haller ket pesketa gant an dourn, eme an Tad koz. Sant Per, zoken, hag hen eur zant bras koulskoude, sant Per en doa rouejou, ha c’hoaz ne gave ket kaer ar vicher. Gwell e oe gantan beza staget oc’h eur groaz, e benn d‘an traon, eget chom ken da c‘houeza en e vizied oc’h ober ar vicher-ze…\nEul liardig, mar deo ho madelez, ken nebeut ha ma kerot, va zud vat ! »\nAdtapet diwar « https://br.wikisource.org/w/index.php?title=Pajenn:Ar_Prat_-_Marvailhou_ar_Vretoned,_1907.djvu/156&oldid=119158 »\nKemmoù diwezhañ degaset d'ar bajenn-mañ d'an 9 Eos 2018, da 06:48.


Dugelezh Savoia : diforc'h etre ar stummoù - Wikipedia\nDugelezh Savoia : diforc'h etre ar stummoù\nDugelezh Savoia (kemmañ)\nStumm eus an 21 Mez 2019 da 09:29\nStumm eus an 21 Mez 2019 da 08:53 (kemmañ)\nStumm eus an 21 Mez 2019 da 09:29 (kemmañ) (dizober)\n'''Dugelezh Savoia''' zo un dugelezh kozh dizalc'h etre [[Bro-C'hall]] ha [[Piemonte]] hag a voe egin [[Stadoù Savoia]]. E [] e teuas da vout [[Rouantelezh Sardigna]], hag a voe rannet etre Bro-C'hall hag [[Italia]] e [].\nMeur a ''broviñs'' a oa e dugelezh Savoia.\n|+Proviñsoù [[dugelezh Savoia]]\nE 1860, gant ar [[Risorgimento]] italian hag an hollvouezhiadegoù evit an unvaniezh en Italia e voe unanet Stadoùstadoù Italia ha roet ar gurunenn da roue Sardigna, [[Vittorio Emanuele II|Victor-Emmanuel II de Savoie]], gant skoazell an impalaer gall [[Napoleon III]].\nD'an [[22 a viz Ebrel]] 1860, pa voe embannet [[Feur-emglev Torino]] a-c'houde un hollvouezhiadeg (130 533 "ya" / "ya ha takad frank" ouzh 235 "nann"), e voe roet dugelezh Savoia da Vro-C'hall ha rannet etre daou zepartamant gall : [[Savoie]] hag [[Haute-Savoie]].\nAdtapet diwar « https://br.wikipedia.org/wiki/Dibar:MobileDiff/1839691 »


Pajenn:Instructioneu santel ar er gurionnéeu principal ag er religion, 1790.djvu/216 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/216\nServiterion, é-mé S. Pierr, aboeissét d’hou méstr guet un dougeance vras, non pas hemb quind er ré-zou douce ha patiant, mæs memb d’er-ré zou rust ha diæz ; rac un dra agreabl de Zoué-è suportein a gaus tehou en ol afflictioneu e rér demb souffrein hemb ræzon.\n4.° Er serviterion e zou obligét de vout fidel d’ou méstr. Jamæs ne zeliant gobér gueu doh-t’ai, na rein nitra ag en ti hemb permission, na lezel hanni, pas memb er vugalé, d’obér domage er bet dehai, na quemér nitra dré-zan dourn, pé é sigur hum zigoll, rac ne gavehènt quet en ou dehai gobr assès, pé eit gobér chérvad, na memb eit rein en alézon. Ind e zeli campénnein d’ou méstr, hemb discoussi nitra ; labourad èl pe vehai eit t’ai é labourehènt, revè Doué : ha mar gùèlant er serviterion-aral, pé memb er vugalé ag en ti doh hum zirangein pé é laireah ou méstr, ind e zeli mirèt pé ahoèl avertissein. Rac mar lausq ur servitour gobér gueu doh é væstr, obligét vou de restituein.\nS. Paul e ourhæmenai d’é ziscipl Tite desquein er serviterion de voud aboeissant d’ou méstr, de blæguein dehai é peb-tra, hemb ou dislarèt, hemb gobér gueu doh-t’ai ; mæs de rein dehai é peb occasion ur merche ag er vrassan fidelité, a celfin ma hinoureint é peb-tra Doctrin Doué hur Salvér. S. Paul e ra splann d’antand a-zè é ma doh hum aqùittein erhad ag ou deværieu é consist er ùellan devotion eid er serviterion. Hum drompein e ra enta er-ré e\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/216&oldid=128755 »


An darn vrasañ deus an oberezhioù kinniget war BreizhVOD zo kinniget e brezhoneg nemetken hep an istitloù. Evit programoù zo avat e vez kinniget deoc'h un dibab a istitloù galleg pe brezhoneg. Deoc'h da zibab ...\n- Mard eo bet dibabet ar pellgargañ ganeoc'h e vo kinniget deoc'h ivez da bellgargañ fichennoù "srt" ("_fr" evit an istitloù e galleg ha "_bzg" evit ar re e brezhoneg). Implijit neuze ar poellad anvet VLC a-benn sellet ouzh ho film gant an istitloù. Ur wech digor ar video gant VLC, kit war "video" ha da c'houde war "Piste de sous-titre" ha dibabit "Piste 1" pe "Piste 2" hervez ar yezh 'peus c'hoant da lenn.


Cangaceiro - Wikipedia\nMergodennoù daou eus ar brudetañ caganceiros: Maria Bonita ha Lampião.\nSede pelec'h e oa ar c'h-Cangaço e Nordeste Brazil.\nCangaceiros a vez graet e portugaleg Brazil eus forbanned hag emsavidi e Brazil war-dro dibenn an XIXvet kantved ha deroù an XXvet kantved, ha cangaço a vez lavaret eus o emsavadenn. E kornôg stad Pernambuco e vez lavaret sertão eus an douaroù sec'h-kras ar c'h-caatinga a oa repu tud anvet cangaceiros e-pad tregont vloaz kentañ an XXvet kantved.\nGwrizioù[kemmañ | kemmañ ar vammenn]\nRet eo klask gwrizioù ar c'h-cangaço e buhez reuzeudik an dud dizouar e Nordeste Brazil. Gwelet e veze bagadoù, pe tud o-unan, oc'h arsailhañ tiez perc'henned, o skrapañ perc'henned, o laerezh stalioù bras. Na ti nag aoz n'o doa, bale a raent dre ar sertão, o tec'hel dirak ar boliserien pe an arme, o kuzhat hag o laerezh.\nE penn ar bagad-se e oa Virgilino Ferreira, anavezetoc'h evel Lampião.\nAdtapet diwar « https://br.wikipedia.org/w/index.php?title=Cangaceiro&oldid=1846387 »\nKemmoù diwezhañ degaset d'ar bajenn-mañ d'an 23 Gwe 2019, da 16:23.


Pajenn:Le Crom - Buhé er Sænt, 1839.djvu/101 - Wikimammenn\nPajenn:Le Crom - Buhé er Sænt, 1839.djvu/101\namptc 6 'tlüAVRÉR. -- SANTÊS UOROTné ttA SANT TnÉOPtlïL, MARTIÏÏÈD. = ll ha scùir eñ ol gùcrliiésèd crechén. Calz a spcrèd Iié doc, liog un usage ïnad e rd a nelion, rac nc glasqué raeit lmm rantein perpct abilloli ért ha-«âuedigueah :ï lézen Doué hag ag er religion. Hé huniililé, hé douster ha hé vertuyen ara! e ré dehi bout caret hag istimel guet en oL Kr goarnour, hañhnét Saprice, e z,as de Ccsaré, a berh'cn ampeleur Maximian, aveit persecutein er grechénion; ean e ras arrestein Doro-thé, hag e gomniandas dehi sacreltein de zouéèd en Ampire, én ur rein delii dMianahuein lézcn cn Ampelênr, peliani e ordréné quement-cé édan boèn a varhue. Er Santcs e rescondas guel un air douce ha modeste, péhani e inspiré d’er bayannèd memii ur respect bras eit-hi : f llana-\nhuein e rart, emé-lii, ordrénance en Ampcleur; maes lianahuein e ran\n►\tgùel iioah ne zeltér adôrein nameit un Doné, péhani é unan e zou er\nmaestre sonverüen ag en nean hag en doar. * Er goarnour e ras hi la-quat ar er chevalet, hemb gobér neoah hi zourmnniein. Dorothé ne zis-coé qnet bout scontet é fx*t;on nrbet; « Pelra e hortet-liui, e laras-hi i d*er jugé? groeit bian er péli e huès d’hobér ; nc zougean na hou\ntourmanteu nag er marliue, ha metn brassan desir e zou de reiri mem\n>\tbuhé aveit cn hani en dès me frenet dréer brisinliniagé hoôd préciïis. > Saprice e vennas Iii douguc dc zimcein ; macs lii e rescondas dehou : * Nc\nrennan na sacrefiein d’en diaui, rac creclicnés-on, na qucmér un dén\neit prièd, rac prièd-on de Jésus-Chrouist. »\nEr goarnour, é hùélet hé hourage, e gomprenas ne oê quet cnpable de zonnetde bén a nehi dré gonzeu ; gobér e ras cnta hi honduie d’er prison, ha galhuein dihue verhyotiancq, péré en doé bet er maieur de rênonciein d’er Fé ha d’adorein er faus douéèd. Pe oent arrihue, ean e iaras dehai monnet de gavouét Dorothé ér prison avcit hi soliteïn d’ho-bér ehué èl-d‘hai. En ihue verh-zé e ras èn effèd ou fossible aveit la-quat er Santes de hélie ou fal example ; maes ér honlrel e arrihuas: car Dorothé e ziscoas dèhai guet quement a nerh, ha quer sclser er maleur é péhnni é oent couéhet, ma quemérent caz ha horreur doh ou félièd; maes èl ma tésesperent ag ou salvedigueali a pe chongenl én torfmt ou doé groeii, er Santés e represantas dehai pertatis, mar ou doc commet-tet ur péhèd bras é abandontiein Jésus-Chrouist, é commettent Iioah unan brassoh é vanqucin a esperancc hag a gonfiance én é vadelèah liag én é visericorde; penaus ne oé quet a iioulieu Iiemb remèd aveit ur médècinour. ol-buissant èl-d’ou, ha penaus n’èn doc quemcret en hantiue a Salvér nameit aveit hun salvein. « Reiornet enta devat-ou, » emé-hi, ha ne zéraennetquet; groeit penigenrhum gonvertisset a grcis\nhou calon, ha m’assure d’oh er pardon a hoü faute. »\nEn ihue verh-zé, en dareu én ou deulegad, e stouyas doh tveid er Santés, aveit hi suppliein de bedein Doué eit-hai. Er gobér e ras, hag ou ranteïn e ras son ha parfmt ér Fé. lyou galhuas er goarñotir aveit goulenne guet-hai ag ind ôu doé douguet Dorolhé d'adorein en douéèd, ind e rescondas guet courage cn on doé ind-memb rai a giahar oti dout commettet en torfaet-zé, aveit solitein dén erbet d‘er gobcr. Saprice, én arileu, e ordrénas, ma ne garent quet sncrefiein a neluié d’en douéèd, ou zurel ôu dihue staguet qucin-oh-quein én ur gan^ei iat deur berhui-dant. Souffrein e rezant en tourmant-zé, én ur bedein Jésus-Chrouist de receu er boén-zé aveit ou fenigen. Goudé quement-cé, er goarnour e gommandas tourmantein Dorothé. 84\tïiu\nAdtapet diwar « https://br.wikisource.org/w/index.php?title=Pajenn:Le_Crom_-_Buhé_er_Sænt,_1839.djvu/101&oldid=152418 »


Buhez ar Sent/1894/Ann Elez Gardian - Wikimammenn\nBuhez ar Sent/1894/Ann Elez Gardian\n◄ Remi Ann Elez Gardian Melar ►\nann eil devez a viz here\nGOUEL ANN ELEZ-GARDIAN\nAr relijion a zesk d’eomp e ro Doue eunn eal da bep hini ac’hanomp evit hon diouall hed hor buez var ann douar. « Doue, eme ar prophet Daniel d’ann dud euz he amzer, en deuz gourc’hemennet d’he elez beilla varnhoc’h bep kammed a reot. » Ha Jezuz-Krist a lavar ive enn aviel : « — Lakit evez na veac’h kaoz d’ar vugale da offansi Doue rak ho elez a vel ato va Zad a zo enn env. »\nAr gredenn-ze a zo bet hed ar vech kredenn ar Iuzevien guech all ha kredenn ar gristenien var ho lerc’h. Evelse, Judith a lavare pa erruaz e Bethulii goude beza lazet Holophernes : « — Eal Doue en deuz va diouallet epad m’edon o vont ac’hann, keit ha m’ounn bet etouez ann Asirianed, hag epad m’edon o tont enn dro. » Evelse c’hoaz, pa skoaz sant Per var dor ti Iann Mark, e Jerusalem, enn noz m’oa bet tennet euz he brizoun, ann dud fidel a ioa enn ti-ze a zonjaz da genta n’e ket hen oa, mes he eal hebken. Eur plac’h iaouank, o veza eat da gichen ann or hag o veza anavezet mouez ann Abostol, a ziredaz da lavaret d’ezho : « — Per a zo ahont. » Mez hi a respountaz raktal : « — C’houi zo sot, n’e ket Per eo, he eal ne d-eo ken. »\nPeb hini ac’hanomp en deuz eta eunn eal evit he ziouall ha delc’her koumpagnunez d’ezhan epad ar vuez-ma, hag ann eal-ze a hanver ann Eal-Mad pe ann Eal-Gardian. Mes pe seurt sikour a ro d’eomp hon Eal-Mad pe hon Eal-Gardian ?\nRei a ra d’eomp a bep seurt sikouriou. Da genta, e ped evidomp. Ar prophet Zakarias guech all a glevaz eunn eal o lavaret d’ann Aotrou Doue : « — Ac’hann da beur, o roue ann armeou, e taleot-hu da bardouni da Jerusalem ha d’ar c’heariou all a Juda m’oc’h euz diskouezet kaout drouk outho ? Setu ama dija ann dekved blavez ha tri-ugent abaoue m’int kouezet enn eur stad reuzeudik meurbed. » Kerkent ann Aotrou Doue a respountaz e pardounje da Jerusalem hag e vije savet he di eno a nevez. Enn histor Job e lennomp ive ar c’homzou-ma, lavaret gant Eliu : « — Mar komz eunn eal evit ann den keaz, Doue en devezo truez outhan hag a lakai fin d’he boaniou. »\nD’ann eil, hon Eal-Gardian a ginnig da Zoue hor pedennou hag hon oberiou mad. Ann eal Raphael a lavaraz da Dobias koz, goude m’oa distroet d’he di asambles gant he vab : « — Pa bedac’h enn eur vouela, ha pa’z eac’h enn noz da zebelia ar re varo, me a gase ho pedenn betek tron ann Aotrou Doue. » Hag ann abostol sant Iann, o veza bet douget a spered enn env epad m’edo enn enez Pathmos, a velaz a benn diou vech elez o kinnig da Zoue pedennou ann dud fidel.\nD’ann trede, hon difenn a ra a enep ann drouk-spered. Ann diaoul, eme ann abostol sant Per, a zo ato enn hor c’hichen o klask ann tu da daga hon ene. Mes hon Eal-Mad n’hor c’huita ket ken nebeut, hag hor zikour da veza treac’h d’ann diaoul, enn eur lakaat ac’hanomp da zizelei he finesaou ha da bellaat dioc’h ar pec’hed, pe enn eur zigas enn hor spered ar zonj euz a Zoue, euz ar baradoz hag euz ann ifern, pe enn eur obten d’eomp grasou nerzuz da harpa hor zempladurez. Pa vezimp var hon tremenvan, neuze dreist holl hon Eal-Mad ne esperno netra evit miret ouzomp da goueza enn dizesper ha d’en em goll da viken, ha pa’z aimp dirak hor barner, e teui ive ganeomp evit difenn hor c’haoz a enep ann drouk-spered. Erfin, mar bezomp koundaonet d’ar purkator, hon Eal-Mad a deuio di ive d’hor guelet ha d’hor c’honzoli.\nD’ar pevare, hon Eal-Gardian a ziouall ac’hanomp pa vezomp e riskl da gaout eunn drouk bennag. Ped guech marteze, enn hor bugaleach hag abaoue zoken, eo bet dare d’eomp beza lazet, devet, beuzet pe goall-c’hlazet, heb na c’houiemp hon-unan, ha n’euz bet nemed hon Eal-Mad oc’h hon diouall ?\nAdtapet diwar « https://br.wikisource.org/w/index.php?title=Buhez_ar_Sent/1894/Ann_Elez_Gardian&oldid=30766 »\nKemmoù diwezhañ degaset d'ar bajenn-mañ d'an 20 Gen 2012, da 22:49.


Pajenn:Le Gonidec - Bibl Santel pe Levr ar Skritur Sakr, eil levr.djvu/206 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/206\n13. Ha chétu ar préveûdiou a gennigot : ar c’houec’hved lôden eûz a eunn éfi war eur c’horus gwiniz, hag ar c’houec’hved lôden eûz a eunn éfi war eur c’horus heiz.\n14. É-kén̄ver men̄t ann éôl, eur batus éôl eo ann dékved lôden eûz a eur c’horus, ha dék batus a râ eur c’horus, râk dék batus garg leûn eur c’horus.\n15. Eunn tourz eûz a eunn tropel a zaou c’han̄t a gennigot, eûz ar ré a vâg Israel évid ar sakrifisou, hag al loéned-losk, hag ar c’hennigou a béoc’h, évid hô diskarga, émé ann Aotrou Doué.\n16. Holl bobl ar vrô a vézô dalc’het da rei ar préveûdiou-zé d’ar prin̄s enn Israel.\n17. War garg ar prin̄s é vézô al loéned-losk, hag ar sakrifisou, hag ar boéd-kennig el lîdou, hag enn deisiou ken̄ta eûz ar mîz, hag enn deisiou sabbat, hag é holl wéliou tî Israel ; hen̄ a ginnigô évid ar péc’hed ar sakrifiz, hag al loen-losk hag ar viktimou a béoc’h, évid diskarga tî Israel.\n18. Ével henn é lavar ann Aotrou Doué : Er miz ken̄ta, er c’hen̄ta deiz eûz ar mîz, é kéméri eul leûé eûz ann tropel hag hen̄ dinam, hag é puri ar san̄tuar.\n19. Hag ar béleg a gémérô eûz ar goad a vézô kenniget évid ar péc’hed, hag hén̄ a lakai war bostou ann tî, war bévar c’horn rizen ann aoter, ha war bostou ann ôr eûz al leûren a-ziabarz.\n20. Ével-sé é ri ivé er seizved deiz eûz ar mîz, évit kémen̄d hini en deûz péc’het dré ziwiziégez, hag a zô bét touellet gan̄d eur fazi ; hag é puri ann tî.\n21. Er miz ken̄ta, er pévarzékved deiz eûz ar mîz, é vézô évid-hoc’h lîd ar Pask ; bara dic’hoell a vézô debret a-hed seiz dervez.\n22. Hag ar prin̄s a gennigô enn deiz-zé évit-han̄, hag évid ann holl bobl eûz ar vrô, eul leûé évid ar péc’hed.\n23. Hag a-héd lîd ar seiz dervez é kennigô d’ann Aotrou é sakrifiz-losk, seiz leûé ha seiz tourz dinam, bemdez a-héd ar seiz dervez ; ha bemdez eur bouc’h gevr évid ar péc’hed.\n24. Hag hén̄ a gennigô ennn éfi dré bép leûé, hag eunn éfi dré bép tourz ; hag eunn hin éôl dré béb efi.\n25. Er seizved mîz, er pemzékved deiz eûz ar mîz, é rai el lîd-zé a-héd seiz dervez, ével ma eo bét lavaret ken̄toc’h, kouls évid ar péc’hed, pe évid ar sakrifiz-losk, pé évid ar boéd-bennig, pé évid ann éôl.\nLézennou é-ken̄ver ar sakrifisou.\n1. Ével-henn é lavar ann Aotrou Doué : Dôr leûren a-ziabarz a zell oud ar sâv-héol a vézô serret a-héd ar seiz dervez é péré é laboureur ; hôgen é deiz ar sabbat é vézô digoret, hag er c’hen̄ta deiz eûz ar mîz é vézô digoret ivé.\n2. Hag ar priñs a iélô ébarz dré hen̄t ar porched eûz ann ôr a-ziavéaz, hag é choumô enn hé za war dreûzou ann ôr ; hag ar véléien a gennigô évit-han̄ ar sakrifiz-losk hag ar viktimou a béoc’h ; hag hen̄ a azeûlô war dreûzou ann ôr, hag a iélô er-méaz ; hag ann ôr na vézô két serret bétég ar pardaez.\n3. Ha pobl ar vrô a azeûlô ivé oud ann ôr-zé é deisiou ar sabbat hag enn deisiou ken̄ta eûz ar mîz, dirâg ann Aotrou.\n4. Hôgen ar priñs a gennigô d’ann Aotrou ar sakrifiz-losk-zé, e deiz ar sabbat c’houéac’h oan dinam hag eunn tourz dinam.\n5. Ha kennig eunn éfi évid ann tourz ; ar pez a gennigô hé zourn évid ann ein, hag eunn hin éô1 évit péb éfi.\n6. Hag enn deiz ken̄ta eûz ar mîz eul leûé eûz ann tropel hag hén̄ dinam, ha c’houéac’h oan, ha c’houéac’h tourz, a vézô ivé dinam.\n7. Hag hen̄ a rôi é kennig eunn éfi évid al leûé, hag eunn éfi évid ann tourz ; hag évid ann ein ar péz a gavô hé zourn ; hag eunn hin éôl évit péb éfi.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/206&oldid=163660 »\nKemmoù diwezhañ degaset d'ar bajenn-mañ d'an 14 Eos 2020, da 19:05.


kili - Wikeriadur\n(Furm anv-kadarn) → Etimologiezh da glokaat (Ouzhpennañ) .\n(Furm verb) Savet diwar kil-, pennrann ar verb kilañ pe kiliñ, hag an dibenn-ger -i.\nFurm lies an anv-kadarn kael.\ngalleg : barrières (fr) , grilles (fr) , treillis (fr)\ndre vlotaat gili\ndre c'hwezhañ c'hili\nFurm ar verb kilañ/kiliñ en eil gour unan an amzer-da-zont, en doare-disklêriañ.\ngalleg : (tu) reculeras (fr)\nAdtapet diwar « https://br.wiktionary.org/w/index.php?title=kili&oldid=264601 »\nKemmoù diwezhañ degaset d'ar bajenn-mañ d'an 25 Meu 2018, da 08:10.